Xenon: Definisi, Sifat, Sejarah dan Kegunaan

Apakah itu unsur Xenon? Artikel ini akan membincangkan sifat, sejarah penghasilan xenon dan kegunaannnya dalam kehidupan seharian kita

Xenon merupakan sejenis unsur kimia dengan symbol Xe dan terletak dalam Kumpulan 18 jadual berkala unsur. Xenon merupakan sejenis gas adi dan tidak reaktif. Dalam keadaan normal (1 atm, 25°C), ia wujud dalam bentuk gas. Xenon merupakan salah satu gas adi yang berat dan 4.5 kali lebih berat dari udara atmosfera.

Xenon yang asli terdiri dari campuran sembilan isotop Xenon iaitu xenon-124 (0.096), xenon-126 (0.090), xenon-128 (1.92), xenon-129 (26.44), xenon-130 (4.08), xenon-131 (21.18), xenon-132 (26.89), xenon-134 (10.44), and xenon-136 (8.87).

Sifat Fizikal dan Sifat Kimia

Seperti unsur kimia yang lain, Xenon juga mempunyai ciri-ciri dan sifatnya yang tersendiri. Sifat ini akan dibahagikan kepada dua komponen iaitu sifat fizikal dan sifat kimia.

Dari sifat fizikal, Xenon merupakan suatu gas dalam keadaan normal (1 atm, 25°C). Xenon 4.5 kali lebih berat dari udara persekitaran oleh kerana berat atomnya yang besar iaitu 131.293 g/mol.  Ia tidak berbau, tidak mempunyai warna dan tidak mempunyai rasa.

Xenon juga mempunyai takat didih dan takat lebur yang sangat rendah iaitu masing masing −108.1 °C dan −111.75 °C. Seperti kebanyakan gas adi yang lain, Xenon juga wujud sebagai monoatom dan diikat dengan daya Van der Waals yang sangat lemah. Oleh itu, hanya sedikit tenaga haba diperlukan bagi meleraikan daya ikatan ini.

Bagi sifat kimia pula, seperti kebanyakan gas adi yang lain, Xenon mempunyai kestabilan kimia yang sangat tinggi kerana telah mencapai konfigurasi elektron oktet. Petala terluarnya telah diisi penuh dengan elektron dan membuatnya tidak reaktif secara kimia. Secara teori, Xenon tidak boleh melepaskan, menerima, atau berkongsi elektron dengan atom lain kerana petala terluarnya telah penuh. Namun, pada sesetengah keadaan, Xenon dapat membentuk sebatian kimia dengan unsur lain.

Simbol: XeNombor atom: 54Berat atom: 131.293 gram/molKumpulan: 18Takat lebur: -108.1 °CTakat didih: -111.75 °CKetumpatan: 5.894 gram/literKonfigurasi elektron: 1s2 2s2 2p63s2 3p6 3d10 4s2 4p6 4d10 5s2 5p6

Pada September 1898, dua orang saintis Eropah iaitu Sir William Ramsay dan Sir Morris Travers telah berjaya menemui unsur Xenon ini genap beberapa minggu selepas mereka menemui unsur Neon dan Kripton. Eksperimen mereka menggunakan udara yang disejukkan sehingga menjadi cecair telah berjaya menjumpai banyak unsur-unsur baru. Udara akan disejukkan ke bawah paras beku dan membentuk cecair. Kemudian, mereka akan membiarkan cecair tadi tersejat. Setelah cecair tadi tersejat, mereka mendapati ada sisa yang tinggal di dalam radas eksperimen mereka.  Sisa-sisa yang tinggal inilah unsur unsur baru seperti Xenon ini.

Pada tahun 1902, Ramsay telah mencadangkan nama Xenon untuk unsur baru ini. Xenon mendapat namanya dari perkataan Greek iaitu xenos yang bermaksud asing atau pelik. Ini kerana, hanya sedikit Xenon dijumpai pada atmosfera bumi iaitu lebih kurang satu bahagian dari 20 juta (1 part per 20 million).

Xenon yang terletak dalam kumpulan 18 ini merupakan sejenis unsur kimia yang tidak reaktif dan sangat stabil. Ini kerana, konfigurasi elektron pada petala terluar Xenon telah mencapai susunan oktet dan sudah diisi sepenuhnya oleh elektron.

Namun, dalam sesetengah keadaan, Xenon akan bertindak balas bagi menghasilkan tindak balas kimia dan menjadikannya sebagai gas adi pertama yang menghasilkan sebatian dengan unsur lain. Contohnya, Xenon akan bertindak balas dengan platinum heksafluorida bagi membentuk xenon heksafluorida.

Kajian yang telah dijalankan oleh Sir Neil Bartlett membuktikan bahawa unsur gas adi boleh bertindak balas pada keadaan tertentu seperti suhu atau tekanan yang tinggi. Sehingga hari ini, lebih 100 sebatian Xenon berjaya dihasilkan seperti Xenon Dwifluorida, Xenon Trioksida, Xenon Monoklorida dan banyak lagi.

Xenon dihasilkan dengan menggunakan kaedah penyulingan berperingkat sama seperti gas adi yang lain. Proses bermula dengan menukarkan gas atmosfera kepada cecair dengan mengenakan suhu yang sangat rendah dan tekanan yang tinggi.

Kemudian, apabila telah bertukar kepada cecair, cecair ini akan dipanaskan dan dibiarkan tersejat. Dalam proses pemanasan ini, setiap unsur di dalam udara akan bertukar daripada cecair kepada gas semula pada suhu yang berbeza-beza. Juzuk udara yang bertukar kepada gas pada suhu −108.0 °C ialah gas Xenon.

Pada tahun 1962, seorang hartawan dan pemain industri bernama Ludwig Mond telah mencipta sebuah mesin yang dapat mengekstrak gas gas adi secara besar besaran. Sehingga ke hari ini, majoriti industri akan menggunakan kaedah ini bagi menghasilkan Xenon.

Kegunaan dan Aplikasi dalam Kehidupan

Xenon sememangnya digunakan secara meluas pada kamera kamera dalam bidang fotografi. Ia dikenali sebagai ‘xenon flash’. Bagaimana xenon dapat menjana cahaya terang yang dikenali sebagai flash ini?

Apabila dikenakan arus elektrik, elektron akan teruja dan bergerak ke suatu paras tenaga yang lebih tinggi. Seterusnya ia akan kembali semula kepada keadaan asal. Ketika kembali semula, ia akan melepaskan atau memancarkan sinaran.

Sinaran putih kebiruan inilah yang kita sering lihat ketika mengambil gambar ataupun sinonim dikenali sebagai ‘flash’ ini. Antara kelebihan menggunakan xenon sebagai medium untuk lampu ini ialah xenon dapat memberikan cahaya yang terang dalam tempoh yang pantas dan singkat.

Pada awal tahun 60-an, sekumpulan penyelidik di New Jersey USA telah berjaya menjumpai kegunaan xenon dalam bidang penyelidikan laser. Ia dinamakan sebagai laser eksimer yang merupakan laser ultraviolet dan biasa digunakan dalam industri pembuatan cip atau mikroelektronik.

Laser ini berfungsi apabila dimer Xenon iaitu Xe2 dikenakan alur elektron bagi menghasilkan sinaran ultraviolet pada panjang gelombang 176 nm. Panjang gelombang yang dihasilkan oleh laser Xenon ini juga sangat besar julatnya meliputi Ultraviolet sehingga kawasan infrared.

Laser ini banyak digunakan dalam bidang penyelidikan saintifik. Ia juga digunakan dalam bidang kimia analitikal seperti dalam instrumen NMR.

3. Anestesia dalam bidang perubatan

Xenon juga digunakan dalam bidang perubatan. Lebih tepat lagi untuk kegunaan anestesia seperti bius. Bagaimana xenon dapat digunakan sebagai bahan anestesia?

Xenon merupakan sejenis unsur yang dapat bertindak balas dengan pelbagai jenis reseptor dalam badan manusia. Xenon merupakan sejenis reseptor NMDA antagonis yang tidak toksik. Oleh kerana ia sangat stabil dan tidak beracun, ia sangat sesuai digunakan dalam bidang anestesia.

Brittanica : XenonStudious Guy : Xenon ususLive Science: Facts about xenon


Kripton: Definisi, Sejarah, Sifat dan Kegunaan

Apakah itu unsur kripton dan kegunaannya? Artikel ini akan membincangkan unsur ini dari sudut definisi, sejarah penemuan, sifat dan kegunaan kripton pada manusia

Kripton merupakan satu unsur Kimia yang terletak dalam kumpulan 18 jadual berkala unsur. Ia merupakan sejenis gas nadir (rare gas) yang wujud dalam keadaan normal dan tiga kali lebih berat dari udara atmosfera. Ia juga wujud sebagai atom tunggal atau dikenali sebagai monoatom.

Pada atmosfera Bumi, Kripton merangkumi hanya 1.14 bahagian dari sejuta (parts per million) dari sudut isipadu. Di dalam jadual berkala unsur, kripton dilabel dengan simbol Kr. Kripton mempunyai lima isotop yang stabil iaitu Kripton-80, Kripton-82, Kripton-83, Kripton-84 dan juga Kripton-86.

Sifat Fizikal dan Sifat Kimia

Bagaimana kita dapat mengenal sesuatu unsur dan dapat membezakannya dengan unsur yang lain? Oleh kerana terdapat berates-ratus unsur kimia, para saintis telah membeza-bezakan setiap unsur kimia berdasarkan sifat fizikal dan juga sifat kimia.

Kripton juga mempunyai sifat kimia dan sifat fizikal yang tersendiri. Mari kita melihat kepada sifat fizikalnya terlebih dahulu. Kripton ialah sejenis unsur yang tidak mempunyai warna, tidak mempunya rasa dan tidak mempunyai bau. Dalam keadaan normal (1 atm, 25°C), kripton wujud dalam keadaan gas dan tiga kali lebih tumpat dan berat berbanding udara atmosfera.

Takat didih dan takat leburnya sangat rendah iaitu masing-masing −153.4 °C dan −157.4 °C. Hal ini kerana, kripton wujud sebagai atom tunggal atau monoatom yang diikat oleh daya Van der Waals yang lemah. Oleh itu, hanya sedikit tenaga diperlukan bagi mengatasi takat lebur dan takat didihnya.

Bagi sifat kimia pula, Kripton mempunyai kestabilan kimia yang sangat tinggi kerana telah mencapai konfigurasi elektron oktet. Petala terluarnya telah penuh dan membuatnya tidak reaktif secara kimia. Secara teori, Kripton tidak boleh melepaskan, menerima, atau berkongsi elektron dengan atom lain kerana petala terluarnya telah penuh.

Simbol: KrNombor atom: 36Berat atom: 83.798 gram/molKumpulan: 18Takat lebur: −157.4 °CTakat didih: −153.4 °CKetumpatan:  3.733 gram/cm3Konfigurasi elektron: 1s2 2s2 2p63s2 3p6 3d10 4s2 4p6

Asal usul nama Kripton ini diambil dari perkataan Greek Kuno iaitu ‘kryptos’ yang bermaksud yang tersembunyi. Unsur kimia ini telah ditemui oleh dua orang ahli kimia Eropah iaitu Sir William Ramsay dan Sir Morris Travers pada tahun 1898 di Britain. Mereka menjalankan suatu kajian dan eksperimen dengan menyejukkan udara atmosfera sehingga menjadi cecair.

Apabila cecair ini tersejat menjadi gas semula, terdapat sisa yang tinggal dalam radas eksperimen mereka. Disinilah mereka menemui unsur Kripton ini. Seterusnya, mereka berjaya menemui pelbagai lagi unsur kimia terutamanya gas adi. Oleh kerana kecemerlangan dan hasil kerja mereka ini, pada tahun 1904, mereka telah menerima Anugerah Nobel dalam bidang kimia.

Kripton juga pernah digunakan pada tahun 1960 sebagai standard pengukuran antarabangsa oleh Biro Timbang dan Ukuran Antarabangsa (BIPM). Definisi 1 meter telah disamakan dengan panjang gelombang yang dipancarkan oleh isotop kripton-86.

Penetapan standard ini telah menggantikan standard meter antarabangsa sebelumnya iaitu pada tahun 1889. Ia juga telah menggantikan teori meter yang merujuk kepada spektrum garisan kadmium merah pada tahun 1927. Namun, pada tahun 1983, standard meter isotop kripton-86 telah diganti dengan rujukan dan standard yang lain.

Kripton yang terletak dalam kumpulan 18 ini merupakan sejenis unsur kimia yang tidak reaktif sama sekali dan sangat stabil. Ini kerana, konfigurasi elektron pada petala terluar Kripton telah mencapai susunan oktet dan sudah diisi sepenuhnya oleh elektron. Ini menjadikan Kripton tidak reaktif sama sekali dan wujud sebagai monoatom.

Kripton dihasilkan dengan menggunakan kaedah penyulingan berperingkat sama seperti gas adi yang lain. Proses bermula dengan menukarkan gas atmosfera kepada cecair dengan mengenakan suhu yang sangat rendah dan tekanan yang tinggi. Kemudian, apabila telah bertukar kepada cecair, cecair ini akan dipanaskan. Dalam proses pemanasan ini, setiap unsur di dalam udara akan bertukar daripada cecair kepada gas semula pada suhu yang berbeza-beza. Juzuk udara yang bertukar kepada gas pada suhu −153.4 °C ialah gas Kripton. Setakat hari ini, banyak industri menggunakan kaedah ini untuk mengasingkan dan menghasilkan Kripton untuk kegunaan manusia.

Kegunaan dan Aplikasi dalam Kehidupan

Pernahkah anda menaiki pesawat? Ketika proses pelepasan dan pendaratan, tentu anda akan melihat banyak lampu di sepanjang landasan lapangan terbang. Ada yang berwarna merah, ada yang berwarna oren, hijau dan lain lain warna. Lampu ini sebenarnya mempunyai unsur Kripton.

Kripton sering digunakan kerana sifatnya yang akan memancarkan cahaya yang sangat terang apabila dikenakan arus elektrik. Dari sudut kimia, apabila arus elektrik dikenakan, elektron pada terluar Kripton akan mengalami pengujaan dan seterusnya akan kembali ke keadaan asal.

Sebelum kembali kepada keadaan asal, elektron ini akan menghasilkan tenaga dalam bentuk sinaran cahaya.  Lampu kripton ini sangat bagus kerana cahayanya yang sangat terang dan dapat dilihat walaupun cuaca berkabus. Dalam cuaca berkabus sekalipun, kita masih dapat melihat lampu kripton dalam jarak 300 meter.

Selain itu, gas kripton juga sering digabungkan dengan gas Neon bagi menghasilkan lampu yang lebih baik dan terang. Lampu ini sering dijadikan sebagai lampu pada papan papan iklan di bandar bandar metropolitan seperti Tokyo dan Seoul. Kadangkala, kripton juga digabungkan dengan gas Argon dalam lampu fluoresen bagi menjimatkan penggunaan tenaga elektrik.

2. Kegunaan Penyelidikan Nuklear Fizik

Cecair kripton digunakan untuk membina kalorimeter yang kompleks. Kalorimeter ini dinamakan sebagai kalorimeter kuasi homogen elektromagnetik atau dikenali dengan nama NA48 yang berada di Pusat Penyelidikan Nuklear Eropah (CERN).

NA48 ini menggunakan isotop Kripton-85 yang akan memancarkan sinaran beta dengan tenaga maksimum sebanyak 670 KeV dan mempunyai separuh hayat selama 11 tahun. Walaupun unsur kripton ini sangat mahal, namun ia memberi prestasi yang jauh lebih baik berbanding unsur gas adi yang lain dalam bidang fizik nuklear ini.

Pakar arkeologi menggunakan isotop Kripton-81 dalam proses penentuan usia sesuatu bahan. Kripton-81 sangat sesuai digunakan kerana mempunyai setengah hayat yang sangat panjang iaitu 230,000 tahun. Penyelidikan di benua Antartika banyak menggunakan kripton untuk menentukan usia sesuatu bongkah ais.

Proses pengecaman dan penentuan usia ini sama seperti menggunakan pengecaman karbon-14. Namun, kripton jauh lebih baik kerana ia sangat stabil dan tidak reaktif berbanding karbon.

Pernahkah anda mendengar mesin perubatan iaitu MRI ataupun magnetic resonance imaging? Alat perubatan ini sangat kompleks dan selalu digunakan ‘melihat’ gambaran dalaman badan kita termasuk organ-organ badan. Dalam hal ini, kripton-83 telah digunakan dalam mesin ‘Hyper-Polarised MRI’ ataupun nama pendeknya Hp-83Kr MRI.

Mesin ini digunakan bagi mengkaji taburan ruang asap tembakau pekat di dalam paru-paru manusia. Seperti sedia maklum, tabiat merokok yang menggunakan tembakau akan menyebabkan seseorang terdedah kepada pelbagai penyakit pernafasan seperti kanser dan sakit jantung.

Mesin ini dapat melihat keadaan paru-paru manusia bagi menilai tahap kesihatan paru-paru. Pesakit yang mengalami kanser paru-paru dari semua tahap walaupun peringkat awal akan berjaya dikesan menggunakan alat ini.

Brittanica : KryptonStudious Guy : Krypton Uses


Tindak Balas Redoks dalam Kimia

Apakah itu tindak balas redoks? Artikel ini akan membincangkan definisi tindak balas ini dan juga aplikasi dalam kehidupan seharian.

Tindak balas ‘pengoksidaan-penurunan’ ataupun lebih dikenali sebagai tindak balas redoks adalah satu tindak balas kimia yang terjadi apabila nombor pengoksidaan sesuatu spesis kimia yang terlibat berubah disebabkan oleh pemindahan elektron daripada satu reaktan ke reaktan yang lain secara serentak.

Tindak balas redoks ini bukanlah sesuatu yang asing dalam kehidupan seharian kita kerana prosesnya berlaku setiap hari di sekeliling kita tanpa kita sedar. Contoh tindak balas redoks adalah seperti proses pengaratan, respirasi, fotosintesis, buah menjadi lebam, api dan pelbagai lagi proses-proses yang lain.

Pengoksidaan adalah terma yang merujuk kepada kehilangan elektron oleh molekul, atom ataupun ion ketika tindak balas berlaku. Pengoksidaan berlaku apabila nombor pengoksidaan sesuatu molekul, atom atau ion tersebut meningkat.

Satu lagi proses yang akan berlaku serentak bersama dengan dengan proses pengoksidaan adalah proses penurunan yang mana proses ini adalah berlawanan sama sekali dengan pengoksidaan.

Penurunan berlaku apabila terdapat penerimaan elektron terhadap ion, molekul atau atom yang membuatkan nombor pengoksidaan sesuatu reaktan menjadi berkurang. Dengan kata mudah,

Pengoksidaan : kehilangan elektron, nombor pengoksidaan bertambahPenurunan : menerima elekrtron, nombor pengoksidaan berkurang

Sebagai contoh, perhatikan tindak balas yang terjadi antara Hidrogen dan gas Florin yang membentuk asid Hidroflorik di bawah;

H2 + F2 → 2 HF

Di dalam tindak balas ini, hydrogen akan dioksidakan sementara gas florin pula diturunkan. Tindak balas ini boleh difahami dengan lebih lanjut jika ditulis menggunakan persamaan tindak balas separuh seperti di bawah;

H2 → 2 H+ + 2 e–   —– 1

F2 + 2 e– → 2 F– —–2

Perhatikan persamaan di atas, persamaan 1 adalah merujuk kepada tindak balas pengoksidaan gas Hidrogen yang mana elektron dibebaskan yang menyebabkan nombor pengoksidaan gas hidrogen berubah sebelum dan selepas tindak balas berlaku. Sebelum tindak balas pengoksidaan, nombor pengoksidaan bagi hidrogen adalah 0, tetapi selepas elektron dibebaskan, nombor pengoksidaan bertambah menjadi +1.

Persamaan 2 pula merujuk kepada tindak balas penurunan gas florin. Dalam tindak balas ini, gas florin menerima elektron lalu menyebabkan nombor pengoksidaannya berubah selepas tindak balas, daripada 0 menjadi -1 selepas proses penurunan berlaku.

Agen pengoksidaan dan penurunan

Agen pengoksidaan dan penurunan adalah terma yang digunakan untuk memerihalkan reaktan di dalam tindak balas redoks yang memindahkan elektron antara satu sama lain untuk membentuk produk.

Agen pengoksidaan yang juga dikenali sebagai penerima elektron, akan menerima elektron yang kemudiannya diturunkan di dalam tindak balas kimia.  Agen pengoksidaan ini kebiasaannya mempunyai nombor pengoksidaan yang lebih tinggi kerana ia akan menerima elektron dan akan diturunkan. Antara contoh agen pengoksidaan adalah, gas halogen, kalium nitrat, dan asid nitrik.

Agen penurunan atau juga dikenali sebagai penderma elektron, akan membebaskan elektron dan akan dioksidakan di dalam tindak balas kimia. Untuk mengenal pasti agen penurunan tidaklah sukar kerana kebiasaannya, agen penurunan akan mempunyai nombor pengoksidaan yang lebih rendah kerana ia akan dioksidakan dan membebaskan elektron semasa tindak balas redoks berlaku. Antara contoh bagi agen pengoksidaan adalah logam bumi, asid formic, dan sebatian sulfat.

Contoh tindak balas redoks

Antara contoh-contoh tindak balas redoks dalam kehidupan seharian kita adalah;

Di dalam tindak balas respirasi sel, glukosa akan bertindak balas dengan oksigen dan membentuk karbon dioksida dan air lalu akan membebaskan tenaga yang mana ia disimpan di dalam sel.

Glukosa akan dioksidakan menjadi karbon dioksida dengan cara membebaskan hidrogen, manakala oksigen pula akan diturunkan kepada air dengan cara menerima hidrogen. Tindak balas redoks boleh dilihat melalui persamaan kimia di bawah;

C6H12O6 + 6O2 → 6CO2 + 6H2O

Pembakaran adalah tindak balas kimia redoks yang eksotermik di mana tindak balas ini akan membebaskan haba ke persekitaran. Pembakaran berlaku dalam keadaan suhu yang tinggi dan dengan kehadiran oksigen. Gas metana terbakar dalam kehadiran oksigen yang terdapat dari persekitaran dan membebaskan karbon dioksida beserta dengan air dan tenaga.

CH4 + 2O2 → CO2 + 2H2O

Fotosintesis adalah proses di mana tumbuhan menyediakan makanannya sendiri. Di dalam tindak balas ini, karbon dioksida bertindak balas dengan air dengan kehadiran cahaya matahari dan klorofil dan kemudiannya membebaskan oksigen dan karbohidrat.

Tindak balas redoks boleh dilihat terjadi di dalam proses ini melalui persamaan kimia di bawah;

6CO2 + 6H2O → C6H12O6+ 6O2

Proses pengaratan adalah salah satu contoh kakisan. Di dalam reaksi ini, besi akan bertindak balas dengan oksigen yang berada di atmosfera dengan kehadiran lembapan dan membentuk besi oksida yang juga dikenali sebagai karat.

Tindak balas redoks yang terjadi di dalam proses ini boleh dijelaskan dengan lebih lanjut melalui persamaan kimia di bawah;

4Fe + 3O2 + 6H2O → 4Fe(OH)3

Di dalam tindak balas ini, natrium bertindak balas dengan klorin dan membentuk garam. Di dalam tindak balas ini, nombor pengoksidaan bagi natrium bertambah daripada 0 kepada +1 manakala nombor pengoksidaan bagi klorin pula akan berkurang daripada 0 kepada -1. Tindak balas redoks boleh diperhatikan melalui persamaan kimia berikut;

Aplikasi tindak balas redoks

Tindak balas redoks ini adalah digunakan dengan sangat meluas dalam pelbagai bidang, antaranya adalah

Industri – tindak balas redoks digunakan di dalam industri di dalam proses penyaduran (plating) dengan cara menyadurkan salutan nipis bahan yang terlibat ke atas objek yang ingin disadur. Ia banyak digunakan dalam penghasilan bahan-bahan kemas. Selain itu, konsep tindak balas redoks ini juga digunakan untuk memisahkan logam daripada terasnya.Geologi – tindak balas redoks penting dalam pembentukan mineral dan pergerakan mineral. Secara umumnya, kadar pengoksidaan sesuatu mineral atau batuan itu boleh dilihat melalui warna batu-batuan. Jika batuan berada dalam keadaan pengoksidaan, warna batu menjadi merah dan kemudiannya akan bertukar menjadi kehijauan, kadangkala putih sekiranya cecair yang bersifar menurunkan melalui mengenai batu.Tanah – tindak balas redoks adalah penting kepada tanah kerana melalui redoks, speiasi dan keterlarutan pelbagai elemen akan berubah lantas akan menghasilkan sebatian yang baru dan mengubah sifat biokimia tanah.

Olson, M. V. (2021, April 20). oxidation-reduction reaction. Encyclopedia Britannica. Helmenstine. A. M (2020). Oxidation Definition and Example in Chemistry. What Oxidation Means (New and Old Definitions). ThoughtCo. Oxidizing and Reducing Agents (2021). Diambil daripada Chemistry Lebritex


Tindak Balas Peneutralan Diantara Asid dan Alkali

Apakah itu tindak balas peneutralan? Artikel ini akan membincangkan definisi tindak balas ini dan proses yang berlaku ketika tindak balas ini.

Definisi tindak balas peneutralan

Tindak balas peneutralan berlaku apabila asid dan alkali bertindak balas lalu menghasilkan air dan garam sebagai produk akhir dan melibatkan percantuman antara ion H+ dan ion OH– yang membentuk air.

Secara dasarnya, tindak peneutralan antara asid kuat dan alkali kuat mempunyai pH bersamaan dengan 7 manakala peneutralan asid kuat dan alkali lemah pula akan mempunyai pH kurang daripada 7, bertentangan pula dengan peneutralan antara asid lemah dan alkali kuat akan menghasilkan pH lebih daripada 7.

Antara contoh-contoh asid kuat dan alkali kuat adalah seperti di bawah;

Selain daripada contoh-contoh di atas, ianya boleh dikategorikan sebagai asid dan alkali lemah.

Contoh tindak balas peneutralan

Antara contoh yang paling mudah yang dapat dilihat bagi tindak balas peneutralan adalah pembentukan garam. Berikut adalah contoh persamaan kimia bagi pembentukan garam;

HCl + NaOH → NaCl + H2O

Apabila asid hidroklorik dicampurkan dengan larutan natrium hidroksida, ia akan bertindak balas lantas membentuk natrium klorida (garam) dan air sebagai produk akhir.

Antara contoh lain bagi tindak balas peneutralan yang sering dilakukan di dalam makmal adalah teknik titratan (titration) yang mana teknik ini sangat popular digunakan untuk menentukan kepekatan yang tidak diketahui sejumlah asid atau alkali dengan cara meneutralkan asid atau alkali dengan jumlah kepekatan yang sudah sedia tahu menggunakan kaedah stokiometri.

Aplikasi tindak balas peneutralan

Terdapat beberapa aplikasi tindak balas peneutralan yang sering digunakan, antaranya adalah;

1. Rawatan air sisa

Kebanyakkan air sisa yang datang daripada buangan industri rata-ratanya mempunyai bahan bertoksik yang sangat tinggi lantas boleh membahayakan kesihatan dan memudaratkan alam jika dibebaskan ke persekitaran begitu sahaja.

Maka, segala sisa buangan industri itu perlulah dineutralkan terlebih dahulu sebelum dilepaskan ke dalam sungai atau longkang menggunakan kaedah tindak balas peneutralan. Melalui aplikasi ini, bahan-bahan kimia yang berbeza akan digunakan untuk meneutralkan sisa buangan yang bertoksik, seperti natrium bikarbonat, magnesium hidroksida, kalsium oksida, dan kalsium karbonat.

2. Sintesis bahan nano

Peneutralan digunakan untuk membantu pengurangan bahan logam yang terlibat di dalam tindak balas untuk menghasilkan bahan nano.

Apabila makanan dipindahkan daripada perut ke usus, ia perlu dineutralkan terlebih dahulu. Tetapi untuk membolehkan segala serat diserap oleh dinding usus, ia memerlukan keadaan beralkali untuk proses itu dijalankan. Maka, antacid bikarbonat dihasilkan untuk membolehkan pencernaan makanan berlaku di dalam usus kita.

4. Kawalan pH tanah

Untuk pertumbuhan tanaman yang optima di atas tanah, terdapat beberapa kondisi yang diperlukan untuk hal itu berlaki. Antaranya adalah tanah perlu digembur lalu dicampurkan dengan sedikit bahan untuk meneutralkan pH tanah yang kadangkala berasid. Antara bahan yang digunakan adalah kalsium karbonat (batu kapur), dan kalsium hidroksida.

Tindak balas peneutralan dan aplikasi dalam kehidupan seharian

Selain daripada aplikasi-aplikasi dan contoh yang diberikan di atas, terdapat beberapa lagi aplikasi lain tindak balas ini yang sangat dekat dengan kita yang boleh dimanfaatkan ketika situasi kecemasan berlaku.

Pernahkah anda disengat lebah? Digigit penyengat? Diserang tebuan? Apakah yang anda lakukan selepas itu? Terus berkejar ke hospital dan klinik yang berdekatan?

Ya, anda melakukan keputusan yang tepat, tetapi tahukah anda, jika diserang oleh serangga-serangga berbisa seperti lebah, tebuan dan penyengat, anda boleh melakukan rawatan kecemasan sendiri terlebih dahulu sebelum pergi ke klinik dan hospital untuk mengurangkan kesan bahaya.

Jika anda disengat lebah, apa yang perlu anda lakukan adalah menyapu bahagian yang disengat itu dengan bahan-bahan yang bersifat alkali kerana bisa sengatan lebah adalah berasid. Antara bahan yang boleh digunakan untuk melakukan rawatan kecemasan ini adalah ubat gigi, serbuk penaik, bawang putih dan sabun.

Sekiranya anda digigit tebuan, anda tidak boleh menggunakan bahan yang sama untuk melakukan rawatan kecemasan seperti disengat lebah kerana sengat tebuan tidak sama dengan lebah. Berlawanan dengan sengat lebah yang bersifat asid, sengat tebuan adalah bersifat alkali. Jadi, untuk meneutralkan sengatan, anda perlu menyapu tempat yang disengat dengan bahan-bahan yang bersifat asid seperti daging, dan cuka.

Byju’s (2021). Neutralization Reaction.BBC (2021). The Ph Scale and Neutralization.Vedantu (2021). What is Neutralization Reaction?.Neutralization. (2020). Diambil daripada: Chemistery Libretext


Arus Elektrik dan Beza Keupayaan: Sejarah dan Definisi

Apakah maksud Arus Elektrik dan Beza keupayaan? Artikel ini akan membincangkan berkenaan dua terma ini yang menghasilkan tenagan elektrik.

Tenaga elektrik adalah satu keperluan penting dalam kehidupan seharian kita. Tenaga elektrik meliputi tiga fenomena asas iaitu, cas elektrik, medan elektrik dan arus elektrik.

Cas Positif dan Negatif

Cas positif dan cas negatif merupakan cas elektrik. Cas elektrik ialah cas positif yang disebut sebagai proton dan cas negatif yang disebut sebagai elektron. Suatu objek disebut sebagai positif apabila bilangan cas positif melebihi cas negative dan begitulah sebaliknya. Cas yang sama seperti cas positif dengan cas positif atau cas negatif dengan cas negatif akan sentiasa menolak, manakala cas yang berlainan seperti cas positif dengan cas negatif akan menarik. Cas elektrik ditulis dengan Q dan unitnya, Coulomb.

Sesuatu cas sama ada cas positif atau negatif akan mengalami tindakan daya seterusnya menghasilkan medan elektrik. Garis-garis anak panah mewakili medan elektrik yang dikenali sebagai garis daya elektrik. Garis-garis anak panah ini tidak akan bersilang antara satu sama lain dan sentiasa menghala dari arah positif kearah cas negatif.

Garis medan elektrik untuk cas positif sentiasa mengalir keluar manakala cas negatif akan sentiasa menghala ke dalam. Cas yang berbeza akan menarik dan cas yang sama akan menolak. Kekuatan suatu medan elektrik diwakili oleh keaamatan garis medan. Lebih padat dan banyak garis-garis medan elektrik, ia menunjukkan medan elektrik yang kuat di sekitar kawasan cas tersebut.

Fenomena Berkaitan dengan Cas

Salah satu fenomena alam yang kita boleh lihat adalah kejadian kilat. Kejadian kilat merupakan satu fenomena yang berkait rapat dengan cas elektrostatik (cas yang tidak bergerak).

Geseran yang berlaku antara awan dengan udara menyebabkan awan dicas dengan cas-cas elektrik. Kejadian kilat terjadi kerana ada daya tarikan yang wujud antara cas positif  di Bumi dengan cas negatif pada awan. Maka terjadilah kejadian kilat.

Kekuatan medan elektrik sesuatu cas boleh diuji dengan meletakkan cas uji dalam satu medan elektrik. Daya tarikan atau daya tolakan akan bertindak ke atas cas uji tersebut mengikut kepada zarah yang bercas positif atau cas negatif. Kekuatan medan elektrik mengguna pakai formula seperti di bawah:

Sebarang peralatan elektrik memerlukan cas elektrik untuk membolehkan peralatan elektrik itu berfungsi. Sumber-sumber utama seperti penjana elektrik, sel kering dan sel suria membantu dalam pengaliran tenaga elektrik yang mengalirkan cas elektrik. Sekarang mari kita kaji hubungan diantara pengaliran cas elektrik iaitu cas negatif dengan arus elektrik.

Radas elektrik yang terdiri daripada tiga komponen asas iaitu suis, bateri dan mentol dipasang bagi membolehkan mentol menyala.  Apabila cas negatif atau elektron mengalir melalui suatu konduktor, maka arus mengalir dalam litar tersebut dan membolehkan mentol menyala.

Pengaliran arus elektrik yang lengkap ini menyebabkan mentol menyala. Secara teorinya, arus mengalir daripada terminal positif ke terminal negatif bateri. Elektron pula mengalir dari terminal negatif ke terminal positif. Sebenarnya, elektron yang mengalir ini disebabkan daya gerak elektrik oleh bateri.

Arus elekterik ditakrifkan sebagai kadar pengaliran cas, formula arus adalah seperti berikut:

Sejarah Penamaan Unit Volt

Alessandro Volta dilahirkan pada 18 Februari 1745 merupakan seorang ahli fizik dan ahli kimia dari Itali. Penciptaannya dalam mencipta bateri elektrik pertama iaitu voltaic pile  dianggap sebagai seorang perintis elektrik dan seorang yang mahir dalam bidang elektrik.

Penciptaannnya ini banyak mendorong ahli-ahli saintifik lain menjalankan eksperimen yang sama yang akhirnya membawa kepada bidang elektrokimia.

Sempena menghargai penemuan dan ciptaanya dalam bidang elektrik, unit volt telah digunakan dalam bidang elektrik sehingga ke hari ini. Beliau meninggal dunia pada usia 82 tahun pada tanggal 5 Mac 1827.

Wujudnya beza keupayaan diantara dua titik dalam litar membolehkan arus mengalir dari satu titik ke titik yang lain dalam litar. Beza keupayaan juga disebut sebagai voltan, V yang boleh diukur di kedua-dua terminal positif dan terminal negatif bagi sumber elektrik dalam litar tersebut.

Beza keupayaan adalah satu bentuk tenaga yang diperlukan untuk menggerakkan satu unit cas di antara dua titik tersebut. Lihat gambar di bawah dimana terdapat beza keupayaan antara titik A dan B yang merentasi mentol tersebut.

Formula beza keupayaan ditakrifkan seperti berikut:

Pengaliran arus elektrik boleh diukur dengan menggunakan ammeter. Unit S.I bagi arus ialah ampere (A). Ammeter perlulah disambung secara sesiri dengan komponen elektrik dalam sesuatu litar.

Voltan atau beza keupayaan pula boleh diukur menggunakan voltmeter. Unit S.I bagi voltan ialah volt (V).  Pemasangan voltmeter adalah secara selari di antara dua titik dalam litar.

Hubungan Antara Arus dan Beza Keupayaan

Beza keupayaan adalah berkadar langsung dengan arus yang mengalir.Jika dalam sesuatu litar, nilai beza keupayaan atau voltan lebih besar, maka pengaliran arus juga lebih besar.Apabila beza keupayaan di antara dua titik dalam litar meningkat, maka arus yang mengalir melalui dua titik tersebut juga meningkat dan begitulah sebaliknya.

Buku Teks Fizik KSSM Tingkatan 5Cikgu Khairul Anuar. “Elektrik” Modul Pengajaran Fizik Tingkatan 5 2013


Kalsium: Definisi, Sejarah, Sifat dan Kegunaan

Apakah itu unsur kalsium dan kegunaannya? Artikel ini akan membincangkan mengenai sejarah, cara penghasilan, sifat kereaktifan serta penggunaan atau aplikasi kalsium dalam kehidupan harian.

Kalsium merupakan sebahagian daripada kumpulan logam alkali. Logam ini merupakan bahan kelima paling banyak ditemui dalam kerak bumi dan unsur logam paling banyak ditemui dalam badan manusia. Pada luarannya, ia kelihatan dalam warna putih seakan-akan perak.

Antara sifat-sifat fizikal kalsium adalah seperti berikut:

Nombor atom: 20Berat atom: 40.078Kumpulan: 2Takat lebur: 842 oCTakat didih: 1484 oCKetumpatan: 1.54 g cm-3

Nama Kalsium berasal daripada perkataan latin bagi kapur iaitu ‘calx’. Pada awalnya kalsium sering ditemui dalam bentuk kapur iaitu kalsium oksida (CaO) yang terhasil daripada proses memanaskan batu kapur. Namun kalsium dalam bentuk tulen hanya ditemui pada tahun 1808.

Seorang saintis bernama Humphry Davy telah melakukan beberapa percubaan untuk mengasingkan kalsium daripada sebatian asal. Antara usahanya adalah dengan melakukan proses pengurangan kapur melalui elektrolisis. Selain itu, Davy juga memproses kapur dan merkuri oksida (HgO) bersama, menghasilkan amalgam atau campuran kalsium dan merkuri. Cubaan terakhir Davy dengan melakukan penyulingan merkuri, barulah berjaya menghasilkan kalsium tulen.

Terdapat dua proses bagi penghasilan logam kalsium secara komersial. Kedua-duanya menggunakan batu kapur sebagai sumber utama bahan.

Cara pertama adalah melalui proses elektrolis kalsium klorida (CaCl). Kaedah ini melibatkan penyediaan kalsium klorida kontang sebelum melalui elektrolisis. Hasilnya adalah aloi tembaga-kalsium yang perlu melalui proses penyulingan untuk mengasingkan kalsium tulen.

Proses kedua pula adalah proses pengurangan ‘metallothermic’ iaitu proses pengurangan yang melibatkan logam lain. Bagi meghasilkan kalsium, dua logam yang boleh digunakan adalah leburan silikon dan aluminium. Proses ini memerlukan batu kapur kisar bertindak balas bersama bahan penurun dan dipanaskan. Hasilnya adalah logam kalsium dan sisa penurunan. Bagi mengasingkan logam dari sisa tersebut, proses penyulingan dalam vakuum seterusnya kondensasi perlu dijalankan. Antara dua logam ini, kegunaan aluminium adalah lebih meluas kerana ianya tidak menggunakan tenaga yang tinggi selain tidak memberi kesan negatif terhadap alam sekitar.

Terdapat kelebihan dan kekurangan antara proses elektrolisis dan penurunan ini. Kekurangan ketara proses elektrolisis adalah ia memerlukan langkah-langkah keselamatan yang lebih tinggi bagi menjaga alam sekitar. Ini kerana terdapat kemungkinan proses ini boleh menghasilkan gas klorin yang toksik. Selain itu, elektrolis memerlukan jumlah penggunaan reagen dan bahan yang lebih besar.

Berada di kala 4, kalsium lebih reaktif berbanding magnesium. Sifat umum bagi elemen di kumpulan dua adalah kereaktifan bertambah apabila menurun kumpulan kerana elemen di bawah lebih senang untuk kehilangan dua elektron berbanding elemen di atas pada kumpulan yang sama.

Hasil tindakbalas kalsium dalam udara adalah lapisan oksida putih di permukaan logam. Lapisan ini melindunginya dari tindakbalas lanjut dengan udara. Oleh itu, kalsium oksida hanya menunjukkan tindak balas apabila dinyalakan dan seterusnya terbakar di udara.

2Ca + O2  2CaO

Kalsium tidak bertindak balas dengan pantas bersama air. Ia mengambil masa agak lama iaitu kira-kira satu jam bagi melengkapkan tindak balas dan menghasilkan gas hidrogen pada akhir proses. Ini dapat diperhatikan dengan keadaan buih disekeliling logam yang direndam di dalam air.

Ca + H2O  Ca(OH) + H2

Kalsium adalah sangat reaktif terhadap elemen di kumpulan 17. Ahli kumpulan ini iaitu florin, klorin, bromin dan iodin dikenali sebagai halogen. Tindakbalas ini menghasilkan halida terhidrat apabila kalsium kehilangan elektron dan atom halogen mendapatkan elektron. Contoh produk proses ini ialah kalsium klorida yang juga ditemui secara semulajadi di dalam batu kapur. Kalsium bertindak balas secara terus bersama halogen kecuali bromin dan iodin yang memerlukan bantuan haba.

Ca + Cl2  CaCl2

1. Agen Penurun dan Penghasilan Aloi

Kegunaan utama logam kalsium adalah sebagai bahan penurun dan ejen penghasilan aloi. Kalsium memainkan peranan dalam menghasilkan logam uranium dan strontium melalui proses penurunan. Dalam pemprosesan aloi, ia bergabung dengan logam lain seperti aluminium, magnesium dan tembaga.

Aloi yang dihasilkan mempunyai sifat ketahanan yang lebih baik dan lebih sesuai untuk pelbagai kegunaan. Selain itu, kalsium juga mampu membuang lapisan oksigen, sulfur dan karbon pada aloi bagi menghasilkan produk yang lebih berkualiti dan tulen.

Aplikasi sebatian kalsium adalah lebih meluas berbanding logam. Antara sebatian yang sering digunakan adalah karbonat, hidroksida, sulfat dan nitrat. Kalsium karbonat digunakan sebagai bahan serbuk pembersih, ubat gigi dan cat.

Kalsium sulfat (CaSO4) atau gipsum merupakan bahan bagi plaster pembinaan dan kapur paris. Selain itu, sebatian kalsium nitrat (Ca(NO3)2) merupakan baja semulajadi bagi membantu pembesaran tumbuh-tumbuhan.

4. Pemprosesn Keluli dan Rawatan Air

Kalsium hidroksida digunakan dalam pemprosesan keluli dan rawatan air. Kalsium dapat membuang sebarang bendasing dalam keluli dan mengurangkan keasidan air.

Penghasilan sebatian kalsium hidroksida adalah berasal daripada batu kapur. Batu kapur atau kalsium karbonat (CaCO3) apabila dipanaskan dan bertindakbalas dengan air akan menghasilkan kalsium hidroksida (Ca(OH)2).

CaCO3 (batu kapur) + Heat   CaO (kapur tohor)

CaO + H2O  Ca(OH)2 (kapur mati)

Kalsium dalam Badan Manusia

Kalsium sebagai mineral boleh ditemui sebanyak 2 peratus dalam badan manusia. Paling banyak terkumpul adalah kalsium fosfat (Ca3(PO4)2) yang merupakan sebahagian daripada tulang dan gigi. Bagi ibu mengandung dan kanak-kanak, pengambilan kalsium dalam diet adalah amat penting bagi memastikan nutrien seimbang.

Antara makanan yang kaya dengan kalsium adalah susu, tofu dan salmon. Mineral ini penting untuk menjamin kesihatan tulang dan sistem kardiovaskular. Ibu mengandung pula dinasihatkan untuk mengambil kalsium bagi mengurangkan risiko tekanan darah tinggi.

Calcium – Royal Society of ChemistryCalcium – BritannicaEl-Sadek, M. H., El-Barawy, K., & Morsi, I. M. (2018). Production of calcium metal by aluminothermic reduction of Egyptian limestone ore. Canadian Metallurgical Quarterly, 1–10.


10 Khasiat Daun Salam Yang Anda Perlu Tahu

Apakah khasiat daun Salam kepada kesihatan? Artikel ini akan membincangkan khasiat dan kebaikan daun salam, kandungan nutrisi dan kompaun sihat di dalamnya.

Tahukah anda apa itu daun salam? Daun salam atau nama saintifiknya Laurus nobilis merupakan sejenis daun herba yang sering digunakan di dalam masakan untuk menambahkan rasa dan bau makanan tersebut. Pokok daun salam adalah sejenis pokok malar hijau dan berasal dari kawasan Mediterranean.

Walaupun daun salam ini sering digunakana di dalam masakan, namun ianya sering dibuang terlebih dari makanan sebelum makanan tersebut dimakan.

Selain digunakan di dalam masakan, daun ini turut digunakan secara tradisional untuk merawat beberapa penyakit seperti masalah yang berkaitan dengan sistem pernafasan. Oleh itu, artikel ini akan membincangkan dengan lebih lanjut akan kebaikan daun salam ini.

Berikut merupakan kandungan nutrisi yang terdapat di dalam satu sudu kecil daun salam yang telah dihancurkan (0.6 g).

Kalori: 2kcalKarbohidrat: 0.4gProtein: 0gLemak: 0.1g

Terdapat pelbagai komponen berkhasiat yang boleh didapati di dalam daun salam. Antaranya adalah flavanoid, tannin, eugenol, asid sitrik, alkaloid, triterpenoid dan minyak pati. Selain itu, ia turut mengandungi polifenol yang berfifat antioksida. Kewujudan komponen minyak pati di dalamnya memberikan aroma dan bau bagi tumbuhan ini

10 Khasiat Daun Salam kepada Kesihatan

1. Memperbaiki paras kolesterol darah

Kolesterol di dalam darah kita oleh dibahagikan kepada dua kategori iaitu kolesterol baik iaitu HDL dan kolesterol yang tidak baik iaitu LDL dan TG. Satu kajian telah dijalankan keatas sukarelawan yang sihat untuk mengkaji kesan pengambilan teh daun salam selama 10 hari ke atas paras kolesterol di dalam darah (1).

Kajian ini mendapati bahawa pengambilan teh daun salam dapat meningkatkan paras HDL secara signifikan. Terdapat juga penurunan di dalam paras LDL dan TG namun penurunan ini adalah tidak signifikan. Namun begitu, lebih banyak kajian yang diperlukan untuk menyokong kajian ini.

Artikel Berkaitan: Punca Kolesterol Tinggi

2. Memperbaiki paras gula di dalam darah

Diabetes atau dikenali sebagai kencing manis merupakan sejenis penyakit di mana paras gula di dalam darah menjadi tinggi dan melebihi paras normal. Satu kajian terhadap pesakit diabetes telah dijalankan untuk mengkaji kesan pemberian daun salam ke atas kesihatan pesakit diabetes (2).

Kajian ini mendapati bahawa pemberian daun salam sebanyak 1, 2 dan 3g dapat menurunkan paras gula di dalam darah mereka.

Artikel Berkaitan: Punca Kencing Manis dan Rawatan

Proses penyembuhan luka merupakan salah satu proses yang akan dilakukan oleh tubuh badan kita ketika berlakunya luka untuk melindungi tubuh kita dari serangan mikroorganisma luar. Kajian telah dijalankan ke atas haiwan untuk mengkaji kesan pemberian ekstrak daun salam ke atas penyembuhan luka haiwan di dalam kajian (3).

Kajian ini mendapati bahawa ekstrak daun salam mempunyai potensi untuk memperbaiki luka walaupun kesan yang ditunjukkan hanyalah sederhana.

4. Rawatan untuk cirit birit

Daun salam dikatakan telah digunakan secara tradisional untuk merawat masalah cirit birit. Oleh itu untuk mengkaji hal ini, kajian telah dijalankan untuk melihat kesan ekstrak daun salam di kalangan haiwan (4). Kajian ini mendapati bahawa ekstrak daun salam mempunyai sifat anti diarrhea (cirit-birit).

5. Mengurangkan paras enzim urease

Enzim urease merupakan sejenis enzim yang diperlukan oleh bakteria H. pylori untuk menghasilkan perlindungan daripada asid perut. Aktiviti enzim urease ini juga akan menyebabkan penghasilan batu karang.

Daun salam merupakan antara tumbuhan herbal yang didapati dapat mengurangkan kadar aktivit enzim urease sekaligus dapat mencegah batu karang (5).

6. Bersifat anti epilepsi

Epilepsi merupakan gangguan pada saraf otak di mana ianya mengeluarkan isyarat yang tidak normal. Dikatakan minyak pati daun salam mempunyai sifat anti epilepsi kerana kandungan methyleugenol, eugenol dan pinene yang terdapat di dalam minyak patinya (6).

Namun begitu lebih banyak kajian perlu dijalankan untuk menyokong kajian ini.

Bagi mereka yang mempunyai masalah hati, paras ALT, AST, ALP dan bilirubin akan menjadi sangat tinggi dan melebihi paras normal. Satu kajian terhadap haiwan telah dijalankan untuk mengkaji kesan pemberian esktrak metanol daun salam keatas kerosakan hati yang disebabkan oleh parasitamol (7).

Pemberian ekstrak ini didapati dapat mengurangkan paras ALT, AST, ALP dan bilirubin. Hal ini menunjukkan bahawa daun salam berpotensi untuk mencegah kesan toksik yang dapat merosakkan hati.

8. Bersifat anti bakteria

Kajian telah dijalankan untuk mengkaji kesan ekstrak daun salam ke atas bakteria (8). Kajian ini telah mendapati bahawa ekstrak daun salam sememangnya berkesan untuk mencegah aktiviti Staphylococcus aureus.

9. Bersifat anti radang

Daun salam juga mempunyai sifat anti radang atau anti inflamasi di mana ekstraknya ditemukan dapat menyekat penghasilah IL-6 dan ekspresi protein COX-2 (9). Kandungan sesquiterpene di dalam ekstraknya merupakan komponen yang bertanggungjawab ke atas sifat ini.

Satu kajian terhadap haiwan telah dijalankan untuk mengkaji kesan biji pokok daun salam ke atas ulser perut di kalangan haiwan kajian (10). Kajian ini mendapati bahawa pemberian ekstrak ini menghasilkan kesan ulserogenik (anti ulser) ke atas haiwan terbabit.

Artikel Berkaitan: Punca Gastrik dan Rawatan

Konklusinya terdapat pelbagai kebaikan yang ditawarkan oleh daun salam. Namun begitu kebanyakkan kajian adalah kajian yang dijalankan ke atas haiwan dan memerlukan lebih banyak kajian sokongan untuk menyokong hasil kajian-kajian tersebut. Sebelum mengamalkan apa-apa perubatan, eloklah untuk kita mendapatkan konsultasi daripada pegawai perubatan terlebih dahulu untuk mengelakkan sebarang kesan sampingan.

Khasiat Daun-daun yang lain

Chbili, C., Maoua, M., Selmi, M., Mrad, S., Khairi, H., Limem, K., Mrizek, N., Saguem, S., & Ben Fredj, M. (2020). Evaluation of Daily Laurus nobilis Tea Consumption on Lipid Profile Biomarkers in Healthy Volunteers. Journal of the American College of Nutrition, 39(8), 733–738. Khan, A., Zaman, G., & Anderson, R. A. (2009). Bay leaves improve glucose and lipid profile of people with type 2 diabetes. Journal of clinical biochemistry and nutrition, 44(1), 52–56. Nayak, S., Nalabothu, P., Sandiford, S. et al. Evaluation of wound healing activity of Allamanda cathartica. L. and Laurus nobilis. L. extracts on rats. BMC Complement Altern Med 6, 12 (2006).Qnais, E. Y., Abdulla, F. A., Kaddumi, E. G., & Abdalla, S. S. (2012). Antidiarrheal activity of Laurus nobilis L. leaf extract in rats. Journal of medicinal food, 15(1), 51–57. Biglar, M., Sufi, H., Bagherzadeh, K., Amanlou, M., & Mojab, F. (2014). Screening of 20 commonly used Iranian traditional medicinal plants against urease. Iranian journal of pharmaceutical research : IJPR, 13(Suppl), 195–198.Abdollahi Fard, M., & Shojaii, A. (2013). Efficacy of Iranian traditional medicine in the treatment of epilepsy. BioMed research international, 2013, 692751. Al-Hadi, L. M. (2011). The antibacterial activity of aqueous extract of peppermint and bay leaf against Staphylococcus aureus. Journal of baghdad college of dentistry, 23(2), 146-150.Bower, A., Marquez, S., & de Mejia, E. G. (2016). The health benefits of selected culinary herbs and spices found in the traditional Mediterranean diet. Critical reviews in food science and nutrition, 56(16), 2728-2746.Cassoobhoy, A. (2020, August 24). Health benefits of bay leaves. WebMD. Afifi, F. U., Khalil, E., Tamimi, S. O., & Disi, A. (1997). Evaluation of the gastroprotective effect of Laurus nobilis seeds on ethanol induced gastric ulcer in rats. Journal of ethnopharmacology, 58(1), 9–14.


10 Khasiat Daun Bidara yang Anda Perlu Tahu

Apakah khasiat daun bidara pada kesihatan? Artikel ini akan membincangkan beberapa khasiat daun bidara, kandungan nutrisi dan kompaun sihat di dalamnya.

Pokok bidara merupakan sejenis pokok yang agak terkenal di negara di mana komponen pokok ini sering digunakan secara tradisional untuk mengubati beberapa penyakit. Pokok bidara atau nama saintifiknya Ziziphus mauritiana berasal dari keluarga Ramnaceae dan merupakan sejenis pokok malar hijau dan berketinggian sehingga boleh mencecah 15 meter.

Pokok ini menghasilkan buah yang berbentuk bujur seakan-akan telur dan bertukar warna mengikut tahap kematangan buah tersebut. Selain buahnya, daun pokok bidara turut digunakan secara meluas untuk tujuan perubatan dan tradisional.

Di dalam kalangan orang islam, daun pokok bidara sering digunakan di dalam pengurusan jenezah di mana ianya digunakan untuk memandikan jenazah dengan tujuan untuk membersihkan jenazah tersebut.  Jadi apakah manfaat lain daun bidara ini? Oleh itu artikel ini akan membincangkan dengan lebih lanjut akan kebaikan daun bidara ini terhadap kesihatan.

Sekumpulan penyelidik dari Malaysia telah menjalankan kajian untuk mengkaji kandungan yang terdapat di dalam daun, biji dan buah bidara (1). Di bawah merupakan kandungan nutrisi yang terdapat di dalam daun tersebut.

Tenaga: 634.13kJLembapan: 55.45%Protien Kasar: 14.59%Karbohidrat: 19.39%Lemak: 1.51%Serat kasar: 13.89%

Terdapat pelbagai komponen berkhasiat yang terdapat di dalam daun bidara. Antaranya adalah saponin, asid tripernoik, asid lemak flavanoid dan alkaloid. Komponen-komponen ini didapati mempunyai sifat anti keradangan dan inflamasi.

Selain itu, daun bidara juga mempunyai komponen anti oksida yang mampu untuk mencegah tekanan oksidatif yang disebabkan oleh radikal bebas. Di samping itu, ianya turut mempunyai komponen yang bersifat anti mikrob seperti saponin, flavonoid, triterpenoid dan tanin.

10 Khasiat Daun Bidara pada Kesihatan

Satu kajian terhadap haiwan telah dijalankan untuk mengkaji kesan pemberian ekstrak etanol daun bidara terhadap kecederaan hati di kalangan haiwan tersebut (2).

Haiwan-haiwan tersebut diberi sebanyak ekstrak daun bidara sebanyak 200 dan 300 mg/kg berat badan. Kajian ini mendapati bahawa pemberian ekstrak ini dapat menurunkan paras AST, ALT, ALP, jumlah bilirubin dan peroksida lipid.

2. Bersifat anti bakteria

Anti bakteria adalah sejenis agen atau komponen yang dapat menganggu perkembangan dan aktiviti bakteria. Kajian telah menemukan bahawa ekstrak metanol daun bidara mempunyai sifat anti bakteria terhadap bakteria Bacillus cereus dan Proteus vulgaris (3).

3. Bersifat anti oksida

Anti oksida adalah bahan yang dapat mengurangkan serta melindungi tubuh badan kita daripada kerosakan yang disebabkan oleh radikal bebas.

Selain bersifat anti bakteria, ekstrak daun bidara turut ditemukan mempunyai sifat anti oksida yang tinggi jika dibandingkan dengan produk lain seperti quercetin dan asid askorbik (3).

4. Mencegah inflamasi dan keradangan

Inflamasi adalah salah satu proses yang dijalankan oleh tubuh badan untuk melindungi diri dari bahaya luar. Akan tetapi, proses ini turut boleh terjadi tanpa ada sebarang kecedaraan atau jangkitan luar.

Kajian terhadap haiwan telah menemukan bahawa daun bidara mempunyai kesan anti inflamasi di mana ianya dapat mengurangkan kejadian edema (pengumpulan cecair) di dalam badan haiwan tersebut (3).

Hal ini kerana daun bidara mempunyai komponen saponin, asid tripernoik, asid lemak flavanoid dan alkaloid.

5. Merawat cirit birit

Di dalam satu kajian yang dijalankan terhadap haiwan didapati bahawa pemberian ekstrak metanolik daun bidara sebanyak 400 mg/kg berat badan haiwan tersebut dapat menghasilkan kesan anti cirit birit jika dibandingkan dengan ubat lain yang digunakan di dalam kajian berkenaan (4).

6. Menjaga kesihatan kulit

Penjagaan kulit merupakan satu aspek yang sering dititikberatkan oleh kebanyakkan individu tidak kiralah golongan lelaki atau wanita.

Satu kajian telah dijalanan untuk mengkaji kesan ekstrak daun bidara ke atas pemulihan kulit (5). Kajian ini mendapati bahawa ekstrak daun bidara dapat menghasilkan kesan anti penuaan dengan meningkatkan kesihatan kulit.

7. Memperbaiki paras kolesterol darah

Terdapat dua jenis kolesterol yang boleh didapati di dalam salur darah kita iaitu kolesterol baik seperti HDL dan kolesterol tidak baik seperti LDL dan TG. Satu kajian telah dijalankan utuk mengkaji kesan pemberian ekstrak daun bidara ke atas paras kolesterol haiwan (6).

Selepas pemberian ekstrak daun bidara, didapati bahawa terdapat penurunan di dalam paras TG dan kolesterol. Kajian ini menunjukkan bahawa daun bidara berpotensi untuk mencegah masalah kolesterol.

Artikel Berkaitan: Punca Kolesterol Tinggi

Secara tradisionalnya, daun bidara turut digunakan untuk merawat luka pada bahagian kulit. Oleh itu, kajian telah dijalankan terhadap haiwan untuk mengkaji kesan pemulihan esktrak daun bidara (7).

Kajian ini mendapati bahawa ekstrak daun bidara dapat mempercepatkan proses penyembuhan luka di kalangan haiwan di dalam kajian terbabit. Hal ini kerana terdapat kandungan saponin, flavonoid, triterpenoid dan tanin yang bersifat anti oksida dan anti mikrob.

Dikatakan bahawa daun bidara digunakan secara tradisional untuk merawat masalah rambut di mana air rebusannya dijadikan sebagai tonik rambut untuk menguatkan rambut dan mengelakkan kerosakkan pada rambut.

Amoebiasis adalah sejenis jangkitan yang disebabkan oleh protozoa Entamoeba histolytica dan jangkitan ini boleh menyebabkan maut. Kajian telah dijalankan terhadap haiwan untuk mengkaji kesan ekstrak daun bidara ke atas aktiviti Entamoeba histolytica (8). Kajian ini mendapati bahawa pemberian ekstrak daun bidara dapat mengurangkan bilangan sel parasit di dalam haiwan tersebut.

Konklusinya terdapat pelbagai kebaikan daun bidara terhadap kesihatan namun kebanyakkan kajian yang dijalankan adalah terhadap haiwan dan amalan-amalan yang dilakukan adalah secara tradisional. Oleh itu, sebelum mengamalkan apa-apa perubatan, eloklah untuk mendapatkan nasihat daripada pegawai perubatan terlebih dahulu untuk mengelakkan sebarang komplikasi terhadap kesihatan.

Khasiat Daun-daun yang lain

Mohd Jailani, F. N. A., Zaidan, U. H., Hanizam Abdul Rahim, M. B., Abd Gani, S. S., & Halmi, M. I. E. (2020). Evaluation of constituents and physicochemical properties of Malaysian underutilized Ziziphus mauritiana (Bidara) for nutraceutical potential. International Journal of Fruit Science, 20(3), 394-402.Dahiru, D., William, E. T., & Nadro, M. S. (2005). Protective effect of Ziziphus mauritiana leaf extract on carbon tetrachloride-induced liver injury. African Journal of Biotechnology, 4(10).Abdallah, E. M., Elsharkawy, E. R., & Ed-dra, A. (2016). Biological activities of methanolic leaf extract of Ziziphus mauritiana. Pharm. Commun. Biosci. Biotech. Res. Comm. Thomson Reuters ISI ESC Crossref Index. J. NAAS J. Score, 9(4), 605-614.Hamiduzzaman, M., Sarkar, M., Hossain, M. J., & Rashid, A. (2014). Neuropharmacological, analgesic, antidiarrheal and antimicrobial activities of methanolic extract of Ziziphus mauritiana leaves (rhamnaceae). Am J Adv Drug Deliv, 2(2), 183-90.Akhtar, N., Ijaz, S., Khan, H. M. S., Uzair, B., Reich, A., & Khan, B. A. (2016). Ziziphus mauritiana leaf extract emulsion for skin rejuvenation. Tropical Journal of Pharmaceutical Research, 15(5), 929-936.Dahiru, Daniel & O, Obidoa. (2009). Effect of Aqueous Extract of Ziziphus mauritiana Leaf on Cholesterol and Triglyceride Levels in Serum and Liver of Rats Administered Alcohol. Pakistan Journal of Nutrition. 8. Sumanth, M., & Bhargavi, Y. R. (2014). Evaluation of wound‑healing effect of Ziziphus mauritiana L. leaf extract in rats. International Journal of Green Pharmacy (IJGP), 8(4).Mehdi, Mansour & Farooqui, Mazahar & Pradhan, Vidya. (2020). Evaluation of antiamoebic activity of Ziziphus mauritiana leaf extracts in rats experimentally infected with Entamoeba histolytica. 12. 1219-1225.


10 Khasiat Daun Ceri Yang Anda Perlu Tahu

Apakah khasiat daun ceri pada kesihatan? Artikel ini akan membincangkan beberapa khasiat ceri, kandungan nutrisi dan kompaun sihat di dalamnya.

Pengambilan buah-buahan dan sayur-sayuran amat penting dalam diet seharian. Berdasarkan Persatuan Kesihatan Dunia, kita disarankan untuk mengambil 400 hingga 500g buah-buahan dan sayur-sayuran. Pelbagai kajian membuktikan bahawa pengambilan buah-buahan akan mengurangkan risiko penyakit tidak berjangkit terutamanya penyakit kardiovaskular dan penyakit kanser. Ini kerana buah-buahan mengandungi sebatian bioaktif terutamanya antioksidan, yang akan melawan radikal bebas, menghalang enzim oksidatif dan ion besi, juga melindungi daripada pengoksidaan lipid dan protein serta penyakit artherosklerosis dan penyakit jantung.

Buah ceri mengandungi kandungan polifenol yang tinggi, vitamin C, serat, kalium dan juga zink. Kajian in vitro menunjukkan bahawa esktrak buah ceri menghasilkan kesan antioksidan yang tinggi kerana kandungan polifenol yang tinggi, mengurangkan risiko penyakit kanser, penyakit kardiovaskular dan penyakit neurodegeneratif.

Namun demikian, tahukah anda bahawa daun ceri juga merupakan sumber komponen bioaktif yang terbaik? Ramai pengusaha makanan tidak mengambil berat tentang khasiat daun ceri ini. Oleh itu, dalam artikel ini, kita akan melihat apakah khasiat terkandung dalam daun ceri ini sehingga digunakan dengan meluas dalam produk kesihatan.

Walaupun daun ceri dikategorikan sebagai daun, daun ceri mengandungi makronutrien dan mikronutrien yang berkhasiat. Satu kajian menunjukkan bahawa daun ceri mengandungi karbohidrat, protein, serat, asid lemak, dan abu. Manakala untuk mikronutrien pula, daun ceri mengandungi kalium, kuprum, manganese dan vitamin C. Dibawah menunjukkan kandungan makronutrien dan mikronutrien dalam 100g daun ceri.

Karbohidrat: 26gProtien: 16gSerat: 2.7gAsid Lemak: 29.8gKalium: 10% daripada keperluan seharianKuprum: 5% daripada keperluan seharianMaganese: 5% daripada keperluan seharianVitamin C: 18% daripada keperluan seharian

Kandungan Berkhasiat dalam Daun Ceri

Daun ceri mengandungi kandungan polifenol yang agak tinggi sama seperti buah ceri. Menurut kajian, daun ceri mengandungi tanin, flavonoid dan saponin yang memberikan kesan antioksidan kepada badan.

Tanin adalah sebatian kimia kompleks yang berasal daripada asid fenolik. Kadang kala, tanin dipanggil sebagai asid tanin. Tanin diklasifikasikan sebagai sebatian fenolik yang ditemui pada pelbagai jenis tumbuh-tumbuhan. Tanin merupakan molekul besar yang akan bergabung dengan protein, selulosa, kanji dan mineral.

Tanin akan menyingkirkan mikroorganisma berbahaya dalam badan dan melawan bakteria, virus dan kulat yang memberikan kesan buruk pada kesihatan tubuh badan. Tanin turut membantu mempercepatkan proses pembekuan darah, memberikan kesan penyembuhan dan menstabilkan tekanan darah.

Flavonoid pula merupakan sebatian asli yang terbentuk daripada struktur fenolik. Produk asli ini memberikan kesan yang positif kepada kesihatan dan menjadi komponen utama dalam bidang perubatan, kosmetik dan perubatan melalui pemakanan.

Ini kerana flavonoid memberikan kesan antioksidan, anti keradangan, anti mutagen dan anti karsinogen. Selain itu, flavonoid ini menghasilkan aktiviti biologi dalam tumbuh-tumbuhan. Flavonoid turut melindungi tumbuhan daripada tekanan biotik dan abiotik dan menapis sinaran ultra unggu.

Saponin adalah sebatian bio-organik semulajadi yang mengandungi rantaian glikosidik dan rantaian karbohidrat. Saponin membantu dalam mengurangkan paras lipid dalam darah, mengurangkan risiko kanser dan melambatkan respons glukos dalam darah.

Pengambilan saponin yang tinggi dalam diet shearian akan menghalang karies gigi dan  pembentukan platelet dalam rawatan hiperkalsuria iaitu kandungan kalsium yang berlebihan dalam air kencing. Saponin turut menjadi antidot dalam melawan keracunan.

10 Khasiat Daun Ceri

Polifenol meruapakan kandungan molekul utama dalam daun ceri yang terdiri daripada asid fenolik dan flavonoid. Kandungan fenol yang tinggi membuktikan keupayaan daun ceri dalam bidang kesihatan dan menghalang penyakit kronik.

Antosianin, yang merupakan flavonoid yang larut dalam air memberikan kesan perlindungan seperti anti keradangan, anti anterogenik iaitu menghalang pembentukan lemak yang menempel pada dinding saluran darah serta kesan pengembangan saluran darah.

2. Kesan Anti Keradangan

Beberapa kajian menunjukkan bahawa daun ceri memainkan peranan yang penting dalam menghalang penyakit keradangan. Ini kerana daun ceri menadungi polifenol yang mengurangkan keradangan dan disfungsi endothelial.

Daun ceri menghalang dan mengurangkan keradangan yang berkaitan dengan kesakitan otot yang terjadi disebabkan oleh melakukan senaman yang ekstrem. Daun ceri ini mempercepatkan proses penyembuhan yang disebabkan oleh aktiviti fizikal yang lasak.

3. Kesan Anti Bakteria

Daun ceri dijadikan sebagai bahan anti bakertia semulajadi dalam melawan Staphylococcus spp. dan Salmonella spp. ini kerana daun ceri mengandungi sebatian aktif seperti flavonoid, tanin, saponin, sterol, alkaloid dan glikosida yang digunakan untuk melawan bakteria.

Satu kajian dijalankan untuk mengetahui kuantiti maksimum sebatian kimia dalam daun ceri dengan menggunakan ekstrak etanol. Daun ceri merupakan sumber anti bakteria semulajadi kerana mengandungi saponin yang tinggi.

Saponin berpotensi dalam meruntuhkan dinding sel bakteria dan membuka ruang kepada bahan aktif lain untuk masuk ke dalam sel bakteria tersebut lantas, mematikan sel bakteria itu.

4. Mengawal Penyakit Kencing Manis

Daun ceri turut digunakan secara tradisional dalam mengawal penyakit kencing manis kerana kandungan antosianin. Komponen ini merupakan sumber antioksidan dalam daun ceri yang berupaya dalam menurunkan paras gula dan darah dan menghalang kesan buruk terhadap kesihatan.

Antosianin akan memusnahkan radikal bebas, melawan molekul berbahaya dalam badan dan menjadikan daun ceri sebagai makanan berfungsi kerana kandungan sebatian antioksidan yang tinggi.

Artikel Berkaitan: Punca Kencing Manis dan Rawatan

5. Mempercepatkan Penyembuhan Selepas Bersenam

Seperti yang telah diterangkan sebelum ini, daun ceri mempercepatkan penyembuhan selepas bersenam, melegakan sakit otot dan keradangan. Jus daun ceri dikatakan lebih efektif dalam membantu para atlet berbanding minuman tenaga yang lain.

Kepekatan daun ceri membantu proses penyembuhan otot, mengurangkan kesakitan pada otot dan menghalang kehilangan kekuatan otot dalam kalangan atlet terutamanya atlet menunggang basikal dan atlet balapan.

Kajian menunjukkan 25 pelari jarak jauh yang mengambil 480 mg serbuk daun ceri setiap hari selama 10hari sebelum maraton mencatatkan 13% masa yang lebih cepat berbanding yang tidak mengambil serbuk daun ceri.

6. Menurunkan Paras Kolesterol

Pengambilan diet yang berlebihan akan menyebabkan paras kolesterol menjadi tinggi, menjadikan dinding pembuluh darah menjadi tebal kerana pembentukan plak pada dinding pembuluh darah lantas menyebabkan kematian. Daun ceri membantu dalam mengurangkan lemak dalam badan dan berpotensi dalam menjadi salah satu alternatif kepada ubat mengurangkan paras kolesterol.

Satu kajian dijalankan terhadap tikus dimana tikus tersebut diberikan esktrak daun ceri selama 7 hari, kandungan alkaloid, flavonoid, tanin, steroid dan minyak utama, berjaya mengurangkan paras kolesterol tikus tersebut bermula seawal 3 hari pengambilan. Paras kolesterol dalam tikus berkurang sebanyak 6% setelah 7 hari pengambilan.

Artikel Berkaitan: Punca Kolesterol tinggi

7. Melindungi Kesihatan Jantung

Pengambilan daun ceri membantu dalam melindungi kesihatan jantung kerana tinggi dengan nutrisi seperti antioksidan dan kalium. Kalium adalah mineral yang penting dalam menjaga kesihatan jantung. Ini kerana kalium akan mengekalkan denyutan jantung yang sekata dan membantu dalam membuang natrium berlebihan dalam badan serta mengawal tekanan darah.

Ini kerana daun ceri tinggi dengan polifenol seperti antosianin, flavonol dan katekin yang melindungi jantung daripada kerosakan sel dan mengurangkan keradangan.

8. Mengurangkan Simptom Arthritis dan Gout

Kesan anti keradangan dalam daun ceri menjadikannya pilihan dalam mengurangkan simptom arthritis dan gout, sejenis arthritis yang disebabkan oleh pembentukan asid urik. Gout ini menyebabkan badan menjadi bengkak, keradangan dan kesakitan pada sendi.

Kajian menunjukkan bahawa daun ceri mengjalang tekanan oksidatif dan mengurangkan keradangan dengan menghalang protein yang menyebabkan keradangan. Ini turut mengurangkan simptom yang berkaitan dengan arthritis. Tambahan pula, daun ceri membantu dalam mengurangkan paras asid urik dalam badan yang menyebabkan gout.

9. Meningkatkan Kualiti Tidur

Pengambilan daun ceri membantu dalam meningkatkan kualiti tidur kerana daun ceri tinggi dengan sebatian tumbuhan. Daun ceri mengandungi melatonin, bahan yang membantu dalam mengawal kitaran tidur.

Kajian terhadap 20 orang menunjukkan bahawa pengambilan jus daun ceri selama 7 hari meningkatkan paras melatonin, tempoh tidur dan kualiti tidur tersebut.

10. Menghalang Penyakit Kanser

Proses apoptosis (sel menjadi mati) dan penghasilan sel amat penting dalam memastikan jumlah sel dalam badan seimbang. Ini kerana ketidakseimbangan antara penghasilan dan kematian sel akan menyebabkan penyakit seperti kanser.

Daun ceri mengandungi polifenol yang mengurangkan kadar penghasilan sel kanser dan mematikan sel kanser. Kajian menunjukkan bahawa ekstrak daun ceri menghalang pembentukan sel kanser payudara. Ini kerana daun ceri menggalakkan proses apopotosis dengan mengawal penghasilan dan aktiviti sel kanser.

Kini, terbuktilah bahawa bukan hanya buah-buahan yang memberikan kesan postif kepada kesihatan. Daun ceri adalah contoh utama dimana bahagian tumbuhan yang sering dibuang memberikan manfaat kepada tubuh badan. Akan tetapi, kajian yang lebih mendalam terhadap daun ceri sangat digalakkan untuk mengenal pasto sama ada daun ceri ini akan memberikan kesan negatif kepada kesihatan manusia.

Seperti biasa, untuk pesakit penyakit kronik, sangat digalakkan untuk mendapatkan nasihat pakar kesihatan yang diiktiraf sebelum mengamalkan daun ceri dalam diet seharian.

Khasiat Daun-daun yang lain

Fitri, G.D., Tistiana, H., & Radiati, L.E. (2007). Review study on antibakcterial     activity of cherry leaf (Muntingia calabura) against Staphylococcus spp. and     Salmonella spss. The most causing diseases in livestock. Jurnal Ilmu-Ilmu     Peternakan, 27(2), 63-73. ISSN: 0852-3681Kubala, J. (2019). 7 Impressive Health Benefits of Cherries. Healthline. Disunting daripada Lachin, T. & Reza, H. (2011). Anti diabteic efect of cherries in alloxan induced diabetic rats. Recent Patents on Endocrine, Metabolic & Immune Drug Discovery, 2012(6), 67-72. ISSN: 2212-3334Shi, J. Arunasalam, K., Yeung, D., Kakuda, Y., Mittal, G., Jiang, Y. (2004). Saponins       from edible legumes: chemistry, processing and health benefits. Journal    Medical Food, 7(1), 67-78.


5 Diet Dalam Mengatasi Rheumatoid Arthritis

Apakah diet atau jenis makanan yang sesuai bagi mereka yang mengalami masalah Rheumatoid arthritis? Artikel ini akan membincangkan diet yang sesuai untuk pesakit ini.

Artritis reumatoid (rheumatoid arthritis) dikenali sebagai penyakit sendi kronik yang disebabkan keradangan di mana sistem imun bertindak menyerang sel sihat di bahagian sendi dan membran sinovia.

Penyakit ini menyebabkan radang pada sendi jari, pergelangan tangan, kaki, pinggul dan bahu yang menyebabkan tidak berasa selesa dan sakit. Jangka masa lama akan menyebabakan sendi rosak dan hilang keupayaan.

Diet Bagi mereka yang Mengalami Rheumatoid Arthritis

1. Tingkatkan pengambilan makanan tinggi omega 3

Secara teorinya, penyakit yang mempunyai kaitan dengan keradangan memerlukan ubat bersifat anti radang. Begitu juga dengan makanan. Kajian lepas menunjukkan makanan yang tinggi dengan omega 3 mampu mengurangkan keradangan bagi pesakit artritis reumatoid. Eicosapentaenoic acid (EPA) dan docosahexaenoic acid (DHA) adalah jenis omega 3.

Secara umumnya, kita akan dapat lihat dua jenis ini; EPA dan DHA, di kebanyakan label suplemen omega 3 di farmasi. Dalam kajian kecil, omega 3 dari jenis EPA dan DHA dapat mengurangkan bengkak, kejang di waktu pagi, sakit sendi dan penggunaan ubat tahan sakit [1].

Walau bagaimanapun, keberkesanan omega 3 tidak konsisten dalam kebanyakan kajian dan tidak digunakan sebagai rawatan utama. Makanan laut terutamanya ikan adalah sumber EPA dan DHA yang baik. Sifat semulajadi EPA dan DHA mungkin dapat mengurangkan keradangan dalam badan pesakit artritis reumatoid walaupun ia tidak cukup kuat untuk bertindak sebagai ‘pain killer’.

Artikel Berkaitan: Khasiat Minyak Omega 3

2. Kurangkan masalah obesiti

Kebanyakan mereka yang mengalami artritis reumatoid mempunyai masalah obesiti atau indeks jisim tubuh lebih dari 30 kg/m2 [2]. Dalam kajian lain, pesakit artritis reumatoid juga dikaitkan dengan risiko penyakit lain seperti dislipidemia, kencing manis, darah tinggi dan masalah jantung [3].

Dalam konteks kesihatan, kebanyakan mereka yang mempunyai masalah lebihan berat badan atau obesiti mempunyai risiko pelbagai jenis penyakit. Pelbagai teori yang dikeluarkan termasuklah berkemungkinan lebihan berat badan atau obesiti boleh meningkatkan radang dalam badan.

Justeru itu, penurunan berat badan bagi pesakit artritis reumatoid yang mengalami masalah lebihan berat badan atau obesiti adalah salah satu langkah mengurangkan risiko atau komplikasi penyakit.

3. Katakan tidak pada gula ringkas

Dalam kajian sebelum, sebanyak 857 kes artritis reumatoid telah dilaporkan dalam kajian kohort yang melibatkan Nurses’ Health Study. Dalam kajian yang dilaporkan, mereka yang minum ‘soda manis’ satu sajian atau lebih setiap hari berisiko tinggi untuk mendapat artritis reumatoid berbanding mereka yang tidak minum atau kurang dari satu sajian setiap bulan [4].

Dalam kajian lain, pengambilan makanan manis yang mengandungi gula termasuklah kudapan membuatkan gejala artritis reumatoid semakin teruk [5]. Oleh itu, mereka yang mengalami masalah artritis reumatoid disarankan untuk mengurangkan pengambilan gula ringkas dan makanan/minuman manis. Jika dapat dielakkan, itu adalah lebih baik.

4. Bersederhana dalam mengambil makanan tinggi lektin

Biji tumbuhan mentah seperti kacang tanah, kacang merah, kacang pea dan lentil mengandungi lektin yang tinggi. Lektin yang tinggi dalam makanan dikatakan mengganggu sistem penghadaman disebabkan sifatnya yang tidak mudah dicernakan.

Dalam kajian kecil, lektin dikatakan terlibat dalam peningkatan radang terutamanya bagi penyakit radang usus, kencing manis, penyakit celiac dan juga artritis reumatoid [6]. Cara mengurangkan lektin dalam makanan adalah dengan merendam kacang-kacang tersebut selama beberapa jam sebelum dimasak dan pastikan ia dimasak dengan sempurna.

Cara ini dapat melembutkan kacang, mengurangkan lektin dan memudahkan penghadaman. Walau bagaimanapun, tiada kajian kukuh mengatakan makanan tinggi lektin ini meningkatkan risiko artritis reumatoid mahupun komplikasi yang berkaitan. Malah, makanan jenis ini selalunya tinggi dengan serat dan protein, bagus untuk mengurangkan risiko pelbagai penyakit. Ambil makanan jenis ini dalam jumlah yang sederhana dan pastikan tahu cara memasaknya.

5. Gaya hidup yang sihat

Kekalkan kesihatan diri dengan melakukan aktiviti fizikal. Saranan untuk melakukan aktiviti fizikal sekurang-kurangnya 150 minit setiap minggu seperti berjalan, berenang dan berbasikal. Pembahagian masa seperti 30 minit untuk 5 hari, bersamaan dengan 150 minit seminggu memudahkan perancangan harian.

Bagi pesakit artritis reumatoid yang mengalami masalah lebihan berat badan atau obesiti, mereka disarankan melakukan lebih dari 150 minit. Selain dari manfaat mengurangkan risiko artritis reumatoid atau komplikasi, aktiviti fizikal juga mampu mengurangkan risiko penyakit kronik yang lain seperti masalah jantung, kencing manis dan kemurungan [7].

Tambahan itu juga, pesakit artritis reumatoid disarankan berhenti merokok atau mengurangkan kekerapan merokok. Selain meningkatkan risiko artritis reumatoid, merokok juga boleh menyebabkan masalah kesihatan yang lain. Dapatkan nasihat dari pakar kaunseling cara terbaik untuk berhenti merokok.

[1]          Kostoglou-Athanassiou, I., Athanassiou, L., & Athanassiou, P. (2020). The Effect of Omega-3 Fatty Acids on Rheumatoid Arthritis. Mediterranean journal of rheumatology, 31(2), 190–194. https://doi.org/10.31138/mjr.31.2.190

[2]          Dar, L., Tiosano, S., Watad, A., Bragazzi, N. L., Zisman, D., Comaneshter, D., Cohen, A., & Amital, H. (2018). Are obesity and rheumatoid arthritis interrelated?. International journal of clinical practice, 72(1),

[3]          de Resende Guimarães, M., Rodrigues, C., Gomes, K., Machado, C. J., Brenol, C. V., Krampe, S. F., de Andrade, N., & Kakehasi, A. M. (2019). High prevalence of obesity in rheumatoid arthritis patients: association with disease activity, hypertension, dyslipidemia and diabetes, a multi-center study. Advances in rheumatology (London, England), 59(1), 44.

[4]          Hu, Y., Costenbader, K. H., Gao, X., Al-Daabil, M., Sparks, J. A., Solomon, D. H., Hu, F. B., Karlson, E. W., & Lu, B. (2014). Sugar-sweetened soda consumption and risk of developing rheumatoid arthritis in women. The American journal of clinical nutrition, 100(3), 959–967.

[5]          Tedeschi, S. K., Frits, M., Cui, J., Zhang, Z. Z., Mahmoud, T., Iannaccone, C., Lin, T. C., Yoshida, K., Weinblatt, M. E., Shadick, N. A., & Solomon, D. H. (2017). Diet and Rheumatoid Arthritis Symptoms: Survey Results From a Rheumatoid Arthritis Registry. Arthritis care & research, 69(12), 1920–1925.

[6]          Gong, T., Wang, X., Yang, Y., Yan, Y., Yu, C., Zhou, R., & Jiang, W. (2017). Plant Lectins Activate the NLRP3 Inflammasome To Promote Inflammatory Disorders. Journal of immunology (Baltimore, Md. : 1950), 198(5), 2082–2092.

[7]          Retrieved from CDC – Rheumatoid Arthritis


Batu Permata: Perbezaan antara batu berlian, zamrud & Nilam

Apakah jenis batu permata yang wujud? Artikel ini akan membincangkan berkenaan perbezaan dan jenis-jenis batu permata yang wujud dalam dunia ini.

Mungkin batu-batuan asli seperti Granit dan Marmar yang terbentuk daripada proses dinamik yang berlaku dalam kerak Bumi tidak menarik perhatian orang ramai. Walaupun kebanyakan daripada batuan tersebut sangat penting dalam aplikasi kehidupan seperti dalam industri pembangunan, pembuatan jalan raya dan sebagainya.

Namun, tidak semestinya kesemua batu adalah jenis batu yang kita boleh jumpa di kawasan sungai sebagai contoh. Jika kita lihat kepada sejarah batu permata, ia memang sangat popular dalam kalayak ramai terutamanya golongan kayangan disebabkan oleh nilainya yang sangat tinggi. Tetapi, adakah mereka tahu berkenaan dengan asal-usul batu permata tersebut?

Oleh sebab itu, mari kita mengenal pasti perbezaan antara tiga jenis batu permata yang paling terkenal iaitu batu berlian, zamrud dan nilam. Sudah semestinya kita akan belajar melalui aspek sains yang mudah difahami.

Berlian – Mineral yang paling keras di Bumi

Sebut sahaja pasal berlian, sekelip mata ramai sudah tahu bahawa ia merupakan batu permata yang paling terkenal dan digemari ramai. Bukan itu sahaja, menurut kepada Mohs scale, iaitu satu carta yang digunakan untuk mengukur tahap kekuatan sesuatu mineral, berlian terletak di bahagian paling bawah sekali dengan skala 10. Ini menunjukkan bahawa ia adalah mineral semula jadi yang paling keras. Rahsia kekuatan berlian terkandung dalam strukturnya sendiri.

Tidak seperti mineral lain yang mengandungi campuran pelbagai jenis mineral, struktur berlian hanya terdiri daripada atom karbon. Setiap daripada atom karbon tersebut dikelingi oleh empat lagi karbon atom yang sama dan diikat oleh ikatan kovalen (covalent bonds), juga merupakan antara ikatan kimia yang paling kuat.

Bebola biru dalam gambar rajah di bawah menunjukkan atom dan tiga segi yang terbentuk adalah gambaran bentuk susunan hasil daripada ikitan kimia tadi. Susunan yang sedemikian, iaitu dalam bentuk octahedron menjadikan struktur berlian sangat teguh dan susah untuk rapuh.Dari segi aspek fizikal luaran, ahli geologi yang mengkaji mineral selalunya akan membuat penilaian dari segi kilauan (luster), kekerasan (hardness), warna (colour), dan sistem kristal (crystal system). Sebenarnya ada banyak lagi tetapi untuk artikel ini, aspek yang disebut sebentar tadi akan digunakan untuk menjelaskan ciri fizikal berlian termasuklah zamrud dan nilam.

Carta Skala Mohs Hardness untuk menilai kekerasan sesuatu mineral.

Warna: Putih dan kelabu

Gambar rajah struktur berlian dengan susunan atom karbon dalam bentuk octahedron (PHOTO BY ASHISH, 2019).

Pembentukan berlian dari segi geologi

Bagaimana pula berlian boleh terbentuk dalam perut Bumi? Disebabkan oleh berlian diperbuat daripada karbon asli. ramai yang menyangka ia terbentuk daripada arang batu. Ini adalah tidak benar. Ini kerana berlian asalnya terbentuk di bahagian mantel bumi, iaitu lapisan kedua selepas kerak bumi.

Proses pembentukan berlian memerlukan suhu dan tekanan yang tinggi dan kawasan yang ekstrem ini terletak lebih kurang 150 km di bawah permukaan. Suhu di situ yang boleh mencecah sehingga 1000 darjah celcius seterusnya akan menghasilkan zon stabil dimana jumlah berlian yang tinggi akan terkumpul di situ.

Akhirnya, magma yang mengalir akibat letusan gunung berapi bawah tanah akan membawa sekali berlian terus ke permukaan. Batu yang mengandungi berlian tadi juga akan dibawa bersama dengan magma dan dikenali sebagai “xenolith”.

Batuan tersebut selalunya merangkumi banyak deposit berlian. Proses pembentukan mineral ini juga datang daripada impak meteorite tetapi kebanyakan daripada deposit berlian yang dikomersialkan terbentuk daripada hasil letusan gunung berapi.

Zon stabiliti adalah kawasan dimana pembentukan berlian berlaku. Magma yang mengalir dari mantel menuju ke permukaan akan membawa sekali deposit berlian di zon stabiliti tersebut. (Hobart M. King, Geology.com).

Zamrud- Batu permata bewarna yang paling terkenal

Anda tidak perlu menjadi ahli geologi untuk mengetahui tentang betapa terkenalnya tiga jenis batu bewarna ini, iaitu delima, nilam dan juga zamrud. Namun begitu, diantara tiga batu tersebut, nilam lah mempunyai nilai yang paling tinggi.

Sehinggakan pelbagai jenis tamadun yang muncul di benua Asia, Amerika Selatan dan Afrika sejak 5000 tahun dahulu, telah menemui cara untuk memproses zamrud menjadi batu permata yang sungguh bernilai sehingga ke hari ini.

Contoh batu zamrud yang asli

Zamrud yang asli diperbuat daripada mineral Beryl. Ia merupakan antara mineral yang paling jarang dijumpai dengan komposisi kimia iaitu Be3Al2(SiO3)6. Susunan kristal mineral itu boleh digambarkan sebagai bola kristal dalam bentuk hexagon dikelingi oleh atom lain yang membentuk strukur tiga segi (rujuk gambar rajah di bawah).

Batu zamrud selalunya wujud dalam pelbagai jenis warna hijau dan kekuningan hijau. Kenapa ia diselaputi warna tersebut? Ini disebabkan oleh wujudnya kuantiti elemen chromium dan vanadium yang kecil. Senarai ciri fizikalnya pula boleh rujuk di bawah:

Warna: Kehijauan yang ketara dan kadangkala boleh wujud di antara hijau-kekuningan atau hijau-kebiruan.

Susunan Kristal: Hexagonal. Kerap kali dalam bentuk prismatic crystals

Mohs Hardness: 7.5 to 8

Susunan kristal mineral Beryl yang mempunyai bentuk hexagonal dalam batuan zamrud. (Wikimedia Commons).

Warna hijau batu zamrud memang cantik mata memandang. Namun, jangan terkeliru dengan zamrud yang “palsu”. Walaupun zamrud didefinisikan berdasarkan warna hijaunya, ia tidak bermakna ia adalah zamrud yang sebenar. Zamrud yang sebenar sepatutnya memiliki pewarnaan yang pekat.

Jika ia tidak memenuhi ciri-ciri yang berpatutan seperti mempunyai nada cahaya atau kepekatan yang lemah, “beryl hijau” adalah nama yang lagi sesuai untuk batuan tersebut. Namun hakikatnya, kekeliruan antara “beryl hijau” dan zamrud boleh mencetuskan impak yang besar terhadap pemasaran zamrud.

Ramai orang yang sering tertipu dengan warna “beryl hijau” sebagai batu zamrud yang dipaparkan di laman sesawang melalui gambar-gambar yang mencurigakan.

Pembentukan zamrud mengikut aspek geologi

Seperti yang disebut tadi, Beryl adalah mineral yang paling sukar untuk ditemui. Maksud jarang dijumpai itu dari segi jumlah elemen beryllium (Be) yang begitu sedikit di dalam kerak Bumi. Lagi-lagi pula, keadaan yang sesuai untuk beryllium terbentuk adalah sangat ekslusif berbanding elemen chromium dan vanadium yang memberi warna hijau. Oleh sebab itu, kedua-dua elemen tadi dianggap sebagai elemen yang mudah untuk dikesan dan dijumpai.

Tidak seperti berlian, majoriti daripada batu zamrud mudah untuk didapati dalam pelbagai kategori batuan. Termasuklah batu igneous (batu yang terbentuk akibat penyejukan lava) dan batu enapan (batu yang berasal daripada serpihan yang pecah dari batu yang asal).

Sebagai contoh, mendakan daripada batuan organik serpih (Shale) dan batu kapur (limestone) di negara Colombia menyumbang kepada pertumbuhan zamrud dalam kuantiti yang memuaskan. Pelbagai dapatan kajian juga telah menunjukkan peredaran cecair bawah tanah adalah bukti yang lebih munasabah untuk menjelaskan pengangkutan beryllium melalui batuan serpih sehingga ke permukaan.

Interaksi antara peredaran magma dan batuan di sekeliling juga menyumbang kepada pembentukan mineral beryl ini. Jika lihat kepada ilustrasi di bawah, apabila magma jenis granite yang terkandung dalam mantle bumi membuat kontak rapat dengan batuan mafik, iaitu kategori yang diberikan kepada batuan igneous yang gelap warnanya – ia akan menukar batuan mafik menjadi batu metamorfik jenis Schist yang berfungsi sebagai sumber pembuatan chromium ataupun vanadium. Manakala magma granite pula menjadi sumber kepada pembentukan beryllium, elemen penting untuk struktur rangka mineral beryl.

Anak panah bewarna hitam menunjukkan peredaran cecair berasal daripada bahagian mantle bumi yang penuh dengan magma jenis granite. Interaksi antara medium yang berbeza akan menghasilkan batuan baru mengandungi elemen yang tertentu. (Giuliani & Groat, 2019).

Nilam – Bagaikan batuan yang disinari cahaya bulan

Nilam tergolong dalam kumpulan tiga batu permata bewarna yang paling dikenali orang ramai serta batu permata delima. Yang menariknya, delima dan nilam mempunyai komposisi mineral yang sama, iaitu diperbuat daripada mineral corundum dengan komposisi kimianya iaitu Al2O3.

Cuma, batu nilam adalah bewarna biru disebabkan oleh adanya kuantiti elemen-elemen besi (Fe) dan titanium (Ti) yang telah tercampur dalam proses pembentukan mineral tersebut. Nilam juga wujud dalam warna lain seperti kuning dan hijau bergantung kepada elemen yang memberi warna-warna tersebut.

Terletak di tempat kedua dalam Mohs Scale, corundum merupakan mineral semula jadi yang kedua terkeras selepas berlian. Ciri fizikal luarannya yang keras memberi perlindungan yang secukupnya daripada proses luluhawa sehinggakan mendapan mineral ini boleh dijumpai dengan mudahnya dalam batuan enapan yang pelbagai.

Contoh batu mineral nilam yang asli.

Struktur dalaman mineral corundum tidaklah terlalu rumit seperti dalam beryl. Ia terdiri daripada beberapa atom oksigen dan aluminium dengan hubungan molekul masing-masing. Hasil daripada ikatan atom oksigen tersebut akan menghasilkan bentuk tiga segi seperti yang anda boleh teliti dalam ilustrasi di bawah.

Termasuklah susunan atom aluminium yang memiliki bentuk yang sama. Struktur yang sebegini membawa kepada pembentukan trigonal crystal system mineral ini. Manakala untuk aspek fizikal luarannya pula adalah senarai yang berikut:

Ciri Fizikal Batu Nilam

Susunan atom oksigen dan aluminium dalam batu nilam (Dev Gualtieri, 2015).

Warna: Biru, kuning dan hijau (Untuk batu nilam)

Sistem kristal: trigonal crystal

Pembentukan Nilam mengikut aspek geologi

Australia merupakan negara yang menyumbang kepada sumber utama mineral corundum dan batuan nilam di dunia. Ini kerana sebahagian daripada kawasan negara itu mempunyai batu igneous yang dikenali sebagai basalt serta mengandungi kosentrasi mineral corundum yang tinggi.

Batu basalt adalah batu igneous yang terbentuk daripada penyejukan magma yang telah mengalir ke permukaan. Proses pembentukan corundum terletak di bahagian kerak bumi dan sebatian kimia yang mengandungi jumlah aluminium tinggi tetapi dengan jumlah silicon yang rendah, juga akan terus bergerak keluar ke permukaan muka Bumi.

Namun, kos untuk mengekstrak batuan nilam dan mineral corundum secara langsung daripada batuan adalah mahal dan tidak memberi manfaat dalam jangka masa panjang. Ia mudah untuk rapuh dan pecah apabila seseorang cuba untuk melombong menggunakan kaedah kasar.

Sebab itu lah syarikat perlombongan yang bergantung kepada ekonomi pembuatan batu nilam ini mengutamakan deposit batu nilam terkandung dalam batu basalt yang telah diluluhawa lebih awal. Serpihan batu basalt berlebihan akan meninggalkan batu nilam yang kukuh dan berkualiti. Akhirnya, mereka akan dibawa melalui aliran air sungai dan seterusnya terdampar di persisiran sebagai “placer deposits”.

Magma yang mengalir dari mantel juga boleh berkumpul dalam kawasan Bulu mantel (mantle plume). Kandungan aluminium dalam magma yang dibawa ke permukaan akhirnya mengalami proses penyejukan dan akhirnya bertukar menjadi batu basalt. (Giuliani & Groat, 2019).

Giuliani, G., & Groat, L. (2019). Geology of Corundum and Emerald Gem Deposits: A Review. Gems & Gemology, 55(4), 464-468.Sapphire and Ruby | Geoscience Australia. Ga.gov.au. King, H. Emerald: The World’s Most Popular Green Gem, May Birthstone. Geology.com. King, H. Diamond: A gem mineral with properties for industrial use. Geology.com. Pough, F. (1998). Peterson Field Guides Rocks and Minerals (5th ed., pp. 105,145,331). Houghton Mifflin Company.


Magnesium: Definisi, Sejarah, Sifat dan Kegunaan

Apakah itu unsur magnesium dan kegunaannya? Artikel ini akan membincangkan unsur ini dari sudut definisi, sejarah penemuan, sifat dan kegunaan magnesium pada manusia

Pada luaran, logam magnesium kelihatan seakan-akan aluminium dengan warnanya yang putih keperakan. Namun, ianya jauh lebih ringan dan kurang tumpat serta mempunyai sifat-sifat kimia yang berbeza. Magnesium merupakan elemen dari kumpulan 2 menjadikannya sebahagian daripada kumpulan logam bumi alkali.

Magnesium adalah elemen kimia yang ke-8 paling banyak ditemui dalam kerak bumi manakala China merupakan pembekal utama logam ini dengan penghasilan sebanyak 80% magnesium dalam industri. Artikel ini akan membincangkan mengenai penghasilan magnesium, sifat kereaktifan dan kegunaannya.

Sifat-sifat fizikal magnesium adalah seperti berikut:

Nombor atom: 12Berat Atom: 24.305Kumpulan: 2Takat lebur: 650oCTakat didih: 1090 oCKetumpatan: 1.74 g cm-3

Sejarah dan Penghasilan Komersial

Logam magnesium mula-mula ditemui pada tahun 1755 oleh Joseph Black. Namun hanya pada tahun 1831 logam ini baru dikaji sifatnya kerana ia mengambil masa untuk dihasilkan dalam keadaan yang tulen. Sebelum itu, saintis bernama Anton Rupprecht telah cuba menghasilkan magnesium pada tahun 1792 namun hasilnya tidak tulen. Manakala Humphy Davy telah menjalankan proses elektrolisis dan telah berjaya mendapatkan logam magnesium tulen dalam kuantiti yang agak sedikit. Apabila saintis Antoine-Alexandre Brutus Bussy menjalankan tindak balas antara Magnesium Oksida (MgO) bersama Potasium (K), barulah logam magnesium dapat dihasilkan secara tulen dan dalam kuantiti yang cukup untuk dijadikan subjek kajian.

Magnesium meliputi 2.4% daripada keseluruhan kerak bumi, menjadikan ia sangat mudah didapati. Antara sumber yang digunakan untuk penghasilan logam ini secara komersial adalah air laut, pekasin (air garam) dan batu. Air laut sahaja telah membekalkan 0.13% magnesium manakala ‘Great salt lake’ dan laut mati merupakan sumber magnesium dalam bentuk pekasin.

Sumber utama merupakan dolomit (MgCO3.CaCO3) dan magnesit (MgCO3) manakala brusit (Mg(OH)2 dan karnalit (MgCl2.KCl.6H2O) adalah sumber lain magnesium yang agak jarang digunakan. Bergantung kepada jenis sumber logam, proses yang dikenakan adalah berbeza. Contohnya karnalit perlu melalui perlombongan menggunakan larutan manakala pekasin akan dipekatkan melalui proses penyejatan solar.

Pada umumnya proses penyarian logam magnesium terbahagi kepada dua iaitu proses ‘prodgen’ dan elektrolisis. Prodgen merupakan proses penurunan secara termal yang diaplikasi terhadap magnesium oksida manakala elektrolisis merupakan proses yang melibatkan magnesium klorida. Elektolisis pada asasnya melibatkan penyediaan magnesium klorida yang akan diasingkan seterusnya menghasilkan logam magnesium dan gas klorin pada akhir tindak balas. Prodgen pula memproses dolomit dalam keadaan endoterma. Ini bermaksud proses ini memerlukan haba yang tinggi. Bagi mengurangkan haba daripada proses prodgen, ia dijalankan dalam keadaan vakum.

Jika dibandingkan antara dua kaedah ini, kaedah elektrolisis adalah lebih efisyen dan menjimatkan tenaga. Namun sehingga kini, China lebih mengutamakan proses penurunan termal kerana negaranya mampu mengurangkan kos penggunaan tenaga eletrik dan tenaga manusia. Selesai proses penyarian magnesium, logam ini akan melalui proses penghalusan untuk menghilangkan sebarang bendasing.

Magnesium adalah bahan yang pada asasnya mudah terbakar. Namun ia juga mempunyai tenaga pengaktifan yang agak tinggi. Bagi memulakan pembakaran magnesium, haba perlu digunakan untuk mengatasi tenaga pengaktifan. Apabila berjaya, ia akan menghasilkan serbuk putih magnesium oksida dan haba sebagai tenaga melalui proses eksoterma ini.

2Mg + O2  2MgO + Tenaga (Haba)

2. Tindakbalas bersama air

Proses tindak balas antara logam magnesium dan air adalah proses penurunan. Tindak balas ini akan menghasilkan api. Ini kerana hasil awal tindak balas iaitu gas hidrogen adalah bersifat mudah terbakar dan proses penurunan yang menghasilkan haba pula akan bertindak balas bersama gas hidrogen untuk menghasilkan api.

Mg + 2H2O  Mg(OH)2 + H2

3. Tindakbalas bersama karbon dioksida

Magnesium juga bertindak balas bersama karbon dioksida untuk menghasilkan magnesium oksida dan karbon. Mengikut skala kereaktifan, magnesium adalah lebih reaktif berbanding karbon menjadikan ia mampu untuk mengambil oksigen daripada karbon dan terus terbakar. Oleh sebab ini, pemadam api yang berunsurkan karbon dioksida tidak sesuai digunakan untuk memadamkan api yang terhasil daripada kebakaran magnesium.

Mg + CO2  2MgO + C

Kegunaan dan Aplikasi Harian

Kegunaan logam dalam aplikasi harian adalah bergantung kepada ciri-ciri fizikal dan sifat kimianya yang menjadikannya sesuai untuk tujuan tertentu. Bagi magnesium, sifat utama yang menjadikannya berguna adalah kerana ianya merupakan logam yang ringan, mudah didapati dan kukuh

Kegunaan magnesium didalam aloi mampu meningkatkan ciri-ciri mekanikal logam lain seperti keluli. Dalam industri, penggunaan 1 hingga 10% magnesium dalam aloi sudah cukup untuk menambahbaik perkakasan logam.

Apabila disatukan bersama besi, aloi ini dapat meningkatkan kekuatan dan kebolehtempakannya. Selain itu, aloi yang menggunakan magnesium dalam peratusan tulen yang tinggi adalah lebih tahan terhadap karat.

Sifat magnesium yang cenderung untuk mendermakan elektron menjadikan ia logam yang mempunyai sifat elektronegatif. Oleh itu, magnesium sangat sesuai digunakan dalam sel kering dan sebagai anod.

Aplikasi ini berguna dalam pembinaan alatan ketenteraan dan penyelamat kerana ianya ringan dan mampu bertahan lama selain menyimpan tenaga yang banyak.

3. Percikan Bunga Api

Magnesium juga digunakan dalam penghasilan percikan bunga api, suar atau nyalaan api. Logam ini akan menghasilkan cahaya putih dan mudah terbakar di udara. Cahaya yang dihasilkan adalah amat terang kerana proses pembakaran magnesium telah melepaskan banyak haba.

4. Perubatan dan Kesihatan

Magnesium dalam bentuk mineral pula adalah penting untuk diambil dalam pemakanan harian samaada dalam bentuk garam Epsom (Magnesium sulfat) atau susu magnesia (Magnesium hidroksida). Ianya membantu dalam meningkatkan kesihatan secara tidak lansung.

Contohnya, magnesium mengawal tahap kalsium dan vitamin D yang seterusnya meningatkan kesihatan tulang. Selain itu, magnesium mampu mengawal tahap glukosa dan insulin menjadikannya sebagai mineral yang mengurangkan risiko diabetes jenis 2. Ia juga membantu proses penghadaman makanan.

Dalam tumbuhan pula, magnesium wujud dalam bentuk pigmen klorofil. Pigmen ini memainkan peranan dalam menukarkan cahaya matahari kepada bentuk tenaga dalam proses fotosintesis.

Magnesium – ThoughtcoMagnesium – Royal Society of ChemistryMagnesium – PubchemMagnesium – Britannica


10 Khasiat Buah Mangga Yang Anda Perlu Tahu

Apakah khasiat buah mangga? Artikel ini akan membincangkan beberapa khasiat buah mangga, kandungan nutrisi dan kompaun sihat di dalamnya.

Buah mangga atau nama saintifiknya Mangifera indica merupakan sejenis buah yang tidak asing lagi di negara kita. Buah ini merupakan antara buah yang terkenal di kawasan-kawasan tropika di dunia. Buah mangga terdiri daripada pelbagai jenis dan variati di mana setiap jenis buah ini mempunyai rasa, bentuk, saiz dan bentuknya yang tersendiri.

Pada umumnya, buah mangga mempunyai kulit yan berwarna kuning kehijauan dan berisi lembut manis berwarna kuning. Ianya mempunyai antara 5 ke 15 cm panjang dan 4 ke 10 cm diameter. Namum seperti yang dijelaskan sebelum ini, ciri-ciri ini bergantung kepada jenis mangga tersebut.

Buah ini bukan sahaja boleh dimakan begitu sahaja, malah turut digunakan di dalam penghasilan makanan dan minuman. Oleh itu, artikel ini akan membincangkan dengan lebih lanjut akan kebaikan yang ditawarkan oleh buah mangga ini.

Berikut merupakan kandungan nutrisi yang terdapat di dalam 100 g buah mangga:

Kaloria: 69kcalKarbohidrat: 14.1gProtein: 2.1gLemak: 0.5gKalsium: 19mgZat Besi: 0.2mgFosforus: 15mgKalium: 109mgNatrium: 7mgVitamin C: 20.5mg

Perkara di atas menunjukkan kandungan makronutrisi dan mikronutrisi yang terdapat pada setiap 100 g buah mangga. Setiap 100 g buah mangga mengandungi sebanyak 69 kcal manakala bagi kandungan makronutrisi pula, terdapat sebanyak 14.1 g karbohidrat, 2.1 g protein dan 0.5 g lemak.

Tetapi kandungan protein dan lemak di dalam buah-buahan sering diabaikan. Bagi kandungan mikronutrisi pula, terdapat sebanyak 19 mg kalsium, 0.2 mg zat besi, 15 mg fosforus, 109 mg kalium, 7 mg natrium dan 20.5 mg vitamin C.

Terdapat pelbagai komponen berkhasiat yang terdapat pada buah mangga seperti polifenol. Polifenol yang boleh didapati di dalam buah mangga adalag asid galik, galatonin, dan pelbagai lagi di mana polifenol ini mempunyai pelbagai manfaat.

Selain itu, buah mangga turut kaya dengan kandungan kalium yang penting di dalam pengecutan otot. Di samping itu, buah mangga turut mempunyai komponen yang digelar mangiferin. Komponen mangiferin ini dikatakan dapat menjaga dan mengekalkan kesihatan jantung.

10 Khasiat Buah Mangga Pada Kesihatan

1. Bersifat anti oksida

Tekanan oksidatif sering dikaitkan dengan sepsis oksigen reaktif dan ianya dapat menyebabkan kerosakkan pada sel. Komponen yang bersifat anti oksida adalah komponen yang menghalang tekanan oksidatif dari berlaku.

Kajian yang telah dijalankan terhadap beberapa jenis mangga d dunia ini telah mendapati bahawa buah ini komponen yang bersifat anti oksida seperti asid askorbik ataupun dikenali sebagai vitamin C dan kandungan fenol.

Tahukah anda apa itu serat? Serat merupakan sejenis karbohidrat kompleks yang tidak dapat dicerna oleh badan. Serat boleh didapati dengan mudah di dalam buah-buahan dan sayur-sayuran.

Buah mangga merupakan salah satu buah-buahan yang mengandungi kandungan serat di dalamnya. Antara kebaikan serat adalah dapat mencegah sembelit dan menjaga kesihatan sistem penghadaman.

3. Bersifat anti inflamasi

Kajian telah menunjukkan bahawa kandungan fitokimia di dalam mangga yang berperanan di dalam proses anti inflamasi.

Kajian yang telah dijalankan ke atas haiwan mendapati bahawa pemberian minuman buah mangga yang kaya dengan kandungan polifenol dapat mengurangkan inflamasi usus haiwan tersebut.

4. Bersifat anti kanser

Buah mangga juga mempunyai sifat anti kanser kerana terdapat pelbagai pelbagai komponen bioaktif di dalamnya. Ekstrak metanolik buah mangga pada bahagian mesokarp mempunyai sifat ini di mana ianya dapat mencegah kanser pada bahagian kolon manusia.

Selain itu, kandungan asid galik turut menunjukkan sifat anti tumor pada sel kanser payudara.

Diabetes adalah salah satu penyakit di mana paras gula di dalam darah melebihi paras normal dan ianya disebabkan oleh beberapa faktor seperti rintangan insulin dan kekurangan insulin.

Buah manga mempunyai beberapa komponen bioaktif yang dapat menghasilkan kesan anti diabetik. Bahagian buah mangga yang ditemui dapat menghasilkan kesan ini adalah exocarp buah atau bahagian kulit.

Artikel Berkaitan: Punca Kencing Manis dan Rawatan

6. Meningkatkan sistem imunisasi

Umum mengetahui bahawa vitamin C mempunyai pelbagai kebaikan seperti dapat meningkatkan sistem imunisasi tubuh badan. Jika dirujuk semula jadual nutrisi buah mangga di atas, setiap 100 g buah mangga dapat membekalkan lebih kurang 20 mg vitamin C.

Vitamin C dapat meningkatkan sistem pertahanan dengan menggalakkan penghasilan sel darah putih. Sel darah putih adalah sejenis del darah yang bertindak untuk melindungi tubuh badan dari serangan mikroorganisma luar.

Skurvi adalah salah satu penyakit di mana badan mengalami kekurangan vitamin C. pesakit skurvi mempunyai simptom seperti gusi berdarah, lemah badan, kekurangan sel darah merah dan masalah kulit.

Seperti yang dinyatakan di atas, setiap 100 g buah mangga dapat membekalkan sebanyak 20.5 mg vitamin C di mana nilai ini sudah dapat memenuhi hampir 30% keperluan vitamin C harian.

8. Menjaga kesihatan kulit

Antara manfaat lain vitamin C yang terkandung di dalam buah mangga adalah dapat menjaga kesihatan dan keanjalan kulit. Vitamin C adalah salah satu komponen yang bertanggungjawab ke atas penghasilan kolagen pada kulit.

9. Menjaga kesihatan rambut

Selain vitamin C, buah mangga turut kaya dengan vitamin A di mana vitamin A ini diperlukan untuk pertumbuhan rambut. Selain itu, vitamin A juga terlibat di dalam penghasilan sebum yang diperlukan untuk melembaplan bahagian kulit kepala.

10. Baik untuk jantung

Buah mangga merupakan salah satu buah yang kaya dengan kandungan kalium. Kalium merupakan salah satu mikronutrisi yang diperlukan untuk mengawal pengecutan otot seperti otot jantung. Selain itu, buah mangga turut mengandungi mangiferin yang dikatakan dapat mengekalkan kesihatan jantung.

Konklusinya terdapat pelbagai manfaat buat mangga terhadap kesihatan. Namun pengambilannya haruslah secara bersederhana terutamanya bagi mereka yang mempunyai masalah diabetes kerana kandungan gula fruktosa yang terdapat di dalamnya.

Artikel Berkaitan: Punca Sakit Jantung

Khasiat Buah yang lain

Lauricella, M., Emanuele, S., Calvaruso, G., Giuliano, M., & D’Anneo, A. (2017). Multifaceted health benefits of Mangifera indica L.(Mango): the inestimable value of orchards recently planted in Sicilian rural areas. Nutrients, 9(5), 525.Suchal, K., Malik, S., Gamad, N., Malhotra, R. K., Goyal, S. N., Ojha, S., Kumari, S., Bhatia, J., & Arya, D. S. (2016). Mangiferin protect myocardial insults through modulation of MAPK/TGF-β pathways. European journal of pharmacology, 776, 34–43.Shubrook, N. (2018). The health benefits of mango. BBC Good Food. Food Compositon Database Module Industry. (1997). MyFCD Malaysian Food Composition Database.